text:
San Zorzo
San Zorzo (c 23 Arvî 303), martire crestian, o fu, segondo a tradiçion, un sordatto roman originaio d'a Palestiña, membro d'a guardia de l'impiatô Diocleçian. O l'é un di santi ciu veneræ d'a gexa Crestiaña Catollica, Anglicaña e Ortodossa. Famoso pi-a lezendia de San Zorzo e o serpente o l'é ascì un di Quatorze Santi Aoxiliatoî e un di ciu importanti santi-guerê. Se festezza o 23 d'arvî. O l'é o santo patron de 'n gran nummero de stati, çittæ, profescioin, organizaçioin, marotti de çerte maotie, nonchè d'o movimento Scout.
A vitta de San Zorzo[modìfica | modìfica wikitèsto]
L'é probabile che San Zorzo o nascè inte 'na nobile famiggia crestiaña a Lydda, ciamâ ascì Diospolis, inta provinça romaña de Syria-Palæstina, l'odierna Lod in Israele tra o 275 e o 285 DC e o moì a Nicomedia. So poæ Geronçio o l'ea un ofiçiâ de l'eserçito roman da Cappadocia e so moæ Polychronia a l'ea da Palestiña. Ean tutti doî crestien e de nobile famigge d'Anici, e coscì o figgiœu o fu educao inta fè crestiaña. O ciammon Georgios che in grego vœu dî "laoao da tæra". A quattorz'anni ghe moì so poæ, e pochi anni doppo so moæ ascì. Aloa o decise d'anâ a Nicomedia, a çitæ imperiale, e presentâse a l'impiatô Diocleçian e fâ domanda pi-a carea militâ. O Diocleçian o l'acugette a braççe averte, scicomme o conosceiva so poæ Geronçio, un di so megio sordatti. O no gh'aiva ancon trent'anni che-o Zorzo o fu promosso tribun e assegnao a-a guardia imperiâ à Nicomedia.
Into 302 o Diocleçian (influençao da-o Galeio) o l'emanò un editto che ogni sordatto crestian o foise arrestao e tutti i atri sordatti ófrissan sacrifiçio a-i dê romoen de quelli tempi. O Zorzo però o s'opose e co-o coraggio da so fè davanti a-o so imperatô e a-i so camaraddi o se deciarò crestian devoto. O Diocleçian, tutto sciaatao, pe no perde o so megio tribun e o figgio do so ofiçiâ ciu bravo, Geronçio, o tentò de convertîlo ofrindoghe sciña de tære, dinæ e scciavi s'o l'avesse sacrificao a-i dei romani. O Zorzo o refiò.
Visto che no gh'ea verso, l'imperatô o no poette fâ atro che fâlo giustiçiâ pe-o so refuo. Coscì o Zorzo o donò i so avei a-i povei o fu torturao à longo e in mille mainee, e a-a fin o fu degolao davanti a-e miage da çitæ de Nicomeddia o 23 d'arvî d'o 303 d.C. A testimoniança do so supriççio a convinse l'impiatrixe Lusciandra e Atanaxo, un præve pagan, a fâse crestien liatri ascì, e coscì andon aprœuvo a-o Zorzo into martœuio.
O so corpo o fu riportao a Lydda pi-a seportua, dovve i crestien piggion a venerâlo comme martire.
San Zorzo e o serpente[modìfica | modìfica wikitèsto]
E meistræ ortodosse de San Zorzo ch'o l'amaçça un dragon includdan soventi a figua da fantiña ch'a l'amia da lonxi. L'interpretaçion iconografica tipica de st'inmaggine a l'è che o serpente o rapresenta tanto o diavo che l'impeo roman, a foenta a no saiæ atro che l'impiaixe Lusciandra mogê de l'impiao Diocleçian e quindi, segondo o lenguaggio de l'iconografia Bizantiña, l'imagine de San Zorzo ch'o l'amaçça o serpente a l'é a rapresentaçion do so martœuio.
A lezendia de San Zorzo e o dragon a fu portâ inderê da-i croxæ e remanezzâ segondo o stile da letiatua eroica de corte.
A verscion ciu antiga a l'é inte 'n scrito zorzian de l'XI secolo.
A verscion ciu comuña a l'é quella inclusa da Zacco da Vaaze, arçivesco de Zena scin a-o 1298, inta biografia de San Zorzo da so Legenda aurea un di scriti religioxi ciu diffuxi into medioevo.[1]:
[...] « San Zorzo o l'ea un cavaggeo e o nascè in Cappadocia. Un giorno o l'arivò inta provinça de Libya inta çitæ de Silene. Vexin a sta çitæ gh'ea un stagno into quæ gh'ea un dragon ch'o l'atœuscegava tutta a contrâ. Una votta tutte e gente se missan insemme pe andâlo à amaççâ , ma quande o vin, fuzzin. E quande quello o s'arentiva a-a çitæ o l'inveninava e gente co-o so sciao, e pe questo i çitten ghe davan ogni giorno doe pegoe da mangiâ, coscì ch'o no fesse mâ a-e persoñe. Quande no ghe foì ciu de pegoe, ghe dessan un ommo e 'na pegoa. Aloa s'ordenò che i figgiœu e i zoenetti da çitæ foisan tiæ à sciorte da dâ da mangiâ a-o serpente, foisan povei o nobili.
« Coscì ghe ne mandon tanti, scin che un giorno sciortì o nomme da figgia do re, e lê, adolorao o disse a-o so popolo: "Pe l'amô di dei piggiæ l'oo e l'argento e tutto quello che gh'ho, ma lasciæme mæ figgia".
« Quelli dissan: "Messê, voî ei fæto a lezze e i nostri figgi aoa en morti, ma voi voriesci fâ o contraio. Che se ghe mande vostra figgia, donca abruxiemo voî e a vostra ca'" « Visto ch'o no ghe poeiva fâ ninte, o re o se misse a cianze e o disse a so figgia: "Aoa no vedió mai o giorno do to maiezzo" Quindi o tornò da-o poppolo e o domandò œutto giorni de tempo, e ghe l'acordon. Quande i œutto dì fun passæ, tornon da lê e ghe dissan: "Veddei da voi chi-a çitæ a mœu".
« Aloa o re o feççe vestî so figgia in sposægo, o l'abraççò e o-a baxò, o-a beneixì e o-a condusse a-o lœugo donde gh'ea o dragon.
« De mentre ch'a l'ea la, San Zorzo o passava de li, e veddendo a damma o domandò cose l'é ch'a fava.
« Lê a disse: "Vattene, bello zoeno, che se donca ti mœui ti ascì".
« Aloa lê o disse: "Dimme cose ti gh'hæ e percose ti cianzi".
« Quande a vidde che lê o l'inscisteiva, a ghe spiegò ch'a l'ea stæta consegnâ a-o serpente.
« Aloa San Zorzo o disse: "Bella figgia, n'aggi poiia, che mi t'agiutió into nomme de Gexo Christo".
« A disse: "Pe l'amô de Dio, bravo cavaggêo, vattene, che no ti me pœu deliviâ".
« Mentre ch'ean aprœuvo à parlâ, sciortì fœua o dragon e o se misse a corî verso de lô. San Zorzo o montò a cavallo, o se feççe o segno da croxe e o s'asbriò contra o dragon ch'o ghe vegniva incontro, o-o corpì co-a so lança, o l'inciagò de brutto e o l'aterò.
« Pœuscia o disse a-a foenta: "Passa a to çenta in gio a-o collo do serpente, e n'aggi poiia".
« Lê a-o feççe e o dragon o se misse a andâghe aprœuvo, paxe comme 'n cagnin. Lê a-o condusse inta çitæ e e gente scappon via criando: "Ohimemoæ! Ohimedê! Semmo tutti morti!"
« Aloa San Zorzo o ghe disse: "N'aggiæ poîa e aggiæ fè in Dê e Gexo Christe, fæve battezzâ e mi amaçiô o dragon".
« Aloa o re e tutto o so poppolo se feççan battezzâ, e coscì San Zorzo o tiò fœua a spâ, o l'amassò o serpente, o ghe taggiò a testa e o l'ordenò ch'o foise cacciao inti campi. Ghe vosse quattro poæa de bœu pe portâ via o so corpo da-a çitæ.
« Quello dì fu battezao chinzemia ommi, senza contâ e donne e i figgiœu. Inte quello lœugo o re o fondò una gexa in onô de Nostra Scignoa e de San Zorzo, inta quæ scin a-a giornâ d'ancœu sciorte 'na vivagna ch'a guarisce i marotti che beivan a so ægua.
« Dapœu o re o l'ófrì a San Zorzo tanti dinæ quante se ne poeiva alumiâ, ma lê o-i refiò e o comandò che foisan dæti a-i povei pe l'amô de Dê. »[2]
A croxe de San Zorzo[modìfica | modìfica wikitèsto]
San Zorzo o l'ea o santo protettô de l'eserçito bizantin e difensô de l'Impeo Roman d'Oriente contra i barbai. O so culto o zonse a Zena co-e nave do generâ Belisaio, dove o l'asostò e so truppe durante a guæra grego-gottica (535-554).[3]
A primma testimoniansa documentâ d'o vescillo co-a croxe de San Zorzo a l'é d'o 1063, int'a cronaca d'a conquista d'a Seçilia di Normanni contra i Sæxin, scrita da-o Gofrè Maatæra,[4] mentre o primmo a dîne chi-a croxe de San Zorzo a l'é rossa in campo gianco o l'é torna o Giaccomo da Vaze, verso o 1275, sempre inta vitta de San Zorzo, da so "Lezendia Aoria": « A l'asciddio de Gerusalemme, da-o momento che [i Crestien] no s'incallavan a montâ e scae pe via da rescistença di Sæxin, San Zorzo o l'aparse in arme gianche e croxe rossa faxendo segno de seguîlo segui e de piggiâ a çittæ.[5]
L'Accinelli o scrive into 1750 che "se sa" che into 1099 i Zeneixi a-a primma croxâ piggion comme bandea a croxe rossa in campo gianco e San Zorzo comme santo protettô[6] e che "no gh'é dubbio" che-o Ricardo Cœu de Lion a croxe de San Zorzo o a piggiò da-i Zeneixi quande questi, co-e so nave, e-o porton in Tærasanta.[7]
Questo fæto o parriæ ese confermao ninte de meno che da-o ducca do Kent ascì into depliant do pavigion ingreise pe-e Colombiade do 1992: A bandea de San Zorzo, una croxe rossa in campo gianco, a fu adottâ da l'Inghiltæra e da-a çitæ de Londra into 1190 à ço che e so nave ch'intravan in to Mediterannio gódìssan da proteçion da flotta zeneize. O Monarca Ingleize o pagava 'na tascia annoâ a-o Duxe de Zena pe questo privilegio.[8]
Invece o cavaggeo ingreise Roggê de Hoveden, ch'o l'ea a-a terça croxâ insemme a-o re Riccardo Cœu de Lion, o n'ha lasciao scrito che into 1188, partindo pi-a croxâ, quande ghe fu da çerne i coî pe-e bandee, pe distingue e naçioin crestiañe i uñe da i atre, a croxe rossa si-a piggion i Françeixi, a gianca i Ingreixi e a verde i Fiaminghi.[9]
O storico Laurence Gardner o sostegne che i Ingreixi a croxe rossa in campo gianco se-a piggion comme bandea in quanto se conscideravan eredi legittimi di re de Fransa che ghe l'aivan comme bandea za da-a terça croxâ, mentre i re d'Inghiltæra a croxe ghe l'avieivan avua gianca.[10]
Nòtte[modìfica | modìfica wikitèsto]
- ↑ Ancœu ne sorvevive ciu che 800 manoscriti. Sherry L. Reames, The Legenda Aurea: A Reexamination of Its Paradoxical History, 1985.
- ↑ Golden Legend: St. George, [1]
- ↑ Aldo Agosto, "A Compagna", anno XLIII, n. 3, Luglio-Settembre 2011, (IT)[2]
- ↑ (LA) Gaufridi Malaterrae, De rebus gestis Rogerii Calabriae et Siciliae comitis et Roberti Guiscardi ducis fratris eius, lib.II cap.33, [3]: « Dum talia versus certamen properando perorantur, apparuit quidam eques, splendidus in armis, equo albo insidens, album vexillum in summitate hastilis alligatum ferens et desuper splendidam crucem, quasi a nostra acie progrediens, ut nostros ad certamen promptiores redderet, fortissimo impetu hostes, ubi densiores erant, irrumpens. Quo viso, nostri, hilariores effecti, Deum sanctum que Georgium ingeminantes et prae gaudio tantae visionis compuncti, lacrimas fundendo, ipsum praecedentem promptissime subsecuti sunt. »
- ↑ (LA) Jacobus de Voragine, Legenda aurea sanctorum - De sancto Georgio [4]: « Legitur in hystoria Antiochena, quod, cum christiani ad obsidendum Jerusalem pergerent, quidam juvenis speciosissimus cuidam sacerdoti apparuit, qui sanctum Georgium ducem christianorum se esse dicens monuit, ut ejus reliquias secum in Jerusalem deportarent et ipse cum iis esset. Cum autem Jerusalem obsedissent et Saracenis resistentibus per scalas adscendere non auderent, "beatus Georgius albis armis indutus et cruce rubra insignitus" apparuit innuens, ut post se securi adscenderent et civitatem obtinerent. Qui hoc animati civitatem ceperunt et Saracenos occiderunt. »
- ↑ (IT) Françesco Maria Accinelli, Compendio delle storie di Genova, tommo II, sub anno 1750, [5]: « si sa che convocato da Papa Urbano II. il Concilio in Chiaramonte nel 1096. per la Crociata contro Saraceni nelle Soría, concedette a molti Prencipi, che la intrapresero, che portassero la divisa di una Croce di panno vermiglio sopra la spalla destra. Tardi non furono i Genovesi al soccorso della gloriosa impresa [...] e ritennero per sua divisa la Croce spiegandola in Campo bianco ne' loro Stendardi [...] quando crescendo le conquiste dell'Esercito Cristiano nel Levante, secondate dalla protezione del Glorioso Martire S. Giorgio [...] l'Anno 1099, presero questi per loro Confaloniere, e Protettore i Genovesi. »
- ↑ Ibidem, [6]: « Contestano le Storie, che nel 1190., comparsi in Genova Filippo II. Re di Francia, e Riccardo I. Re d'Inghilterra, s'armarono da' Genovesi 80. Navi per l'impresa di Terraſanta [...] ne v'ha dubbio, che lo Stendardo della Città colla Croce rossa vi s'inalberasse, e che il Re Inglese per sua Insegna assumesse quella de' Genovesi, che ancora i Re tutti suoi succesori continuano, chiamandolo "Stendardo di S. Giorgio": Con la stessa divisa, cioè Croce vermiglia in Campo bianco. »
- ↑ (EN)H.R.H. The Duke of Kent, Welcome to the British Pavilion at Columbus 92, 1992, [7]: The « St. George's flag, a red cross on a white field, was adopted by England and the City of London in 1190 for their ships entering the Mediterranean to benefit from the protection of the Geonoese fleet. The English Monarch paid an annual tribute to the Doge of Genoa for this privilege. »
- ↑ (LA) Roger de Hoveden (1174–1201), Gesta Regis Henrici II et Gesta Regis Ricardi Benedicti abbatis, ed. William Stubbs, 2 vols, Rolls series, Master of the Rolls, Court of Chancery, 1867, 21 jan. 1188, p. 30, [8]: « Prædicti vero reges in susceptione crucis ad distinguendam gentem suam, signum evidens providerunt. Nam rex Franciæ et gens sua cruces rubeas susceperunt, et rex Angliæ et gens sua cruces albas susceperunt, et comes Flandriæ cum gente sua cruces virides suscepit. »
- ↑ (EN) THE MYSTERIOUS IDENTITY OF SAINT GEORGE, Laurence Gardner, 2007, [9]: « From the time of Edward III, George’s presumed knightly prowess became very much a part of England’s military culture, and his association with a red cross was a direct result of the Plantagenet kings claiming their family right to the hitherto Crusader Cross of France. »
Atri progètti[modìfica | modìfica wikitèsto]
- Wikimedia Commons a contêgne di files in sce San Zorzo


c: text/html

text:
Metropolitan Museum of Art
O Metropolitan Museum of Art ("MET") o s'atrêuva a-o lâto òrientâle do Central Park, a New York. O l'é stæto inauguròu a-i 20 de frevâ do 1872, inte 'na sede a-a Quinta Stradda. Depoî o MET o l'à acatòu 'n teràin arénte a-o Central Park, dónde l'é stæto costroîo 'n edifiçio nêuvo. L'edifiçio che ancheu o l'ospita o MET o l'é lóngo 450 mètri, in sce 'n' area de óltre 180.000 m².
ColeçioìnModìfica
A coleçión permanénte do MET a contégne ciû de dôe milioìn de òpere d'arte, divîze inte 19 repàrti: Arte egìçia (ténpio egìçio de Dendur, desmontòu pe-a costruçión da diga de Assuan e chi remontòu); Arte mediorientâle antiga (òpere sumêre, ittîte, sasànidi, assîre, babiloneixi); Arte grêga e româna (câro etrùsco, conosciûo cómme o Câro de Monteleón); Arte asiatica (òpere cineixi, nepaleixi, tibetann-e); Arte africann-a, oceànica, americann-a (schéuggi dipìnti da-i australién aborìgeni); Arte islamica (miniatûe proveniénti da l'Iran e da l'Impêo indiano Moghul); Arte do medioêvo (òpere bizantìnn-e); Pitûa eoropêa (Paul Cézanne, Rembrandt, Oscar-Claude Monet, Jan Vermeer, Vincent van Gogh, Jacques-Louis David); Scultûa e arti decorative eoropêe (gioiélli, véddri, ceramiche, arassi, stoffe); Pitûa e scultûa americànn-e (ritræto do George Washington fæto da-o Gilbert Stuart); Arti decoratîve americànn-e (Tiffany); Disegni e stànpe (òpere de Michelangelo, Leonardo, Rembrandt, Van Dyck, Dürer, Degas); Coleçion Robert Lehman (Botticelli, El Greco, Goya); Arte modèrna (Pablo Picasso, Pollock); Àrme e armatûe, Vestî e costùmmi (Lanvin, Chanel, Gianni Versace, Yves Saint Laurent, Balenciaga); Fotografîa (Ford Motor Company, con fotografîe americànn-e e eoropêe do perîodo sucesîvo a-a Prìmma Goæra mondiâle), Struménti muxicâli (viôlìni Stradivari).
Tra i pitôi italién gh'é prezénpio Dria do Sarto, Fra Bertomê, Sandro Botticelli, Artemisia Gentileschi, Ménego Ghirlandaio, Giotto, Féipo Lippi, Caravaggio, Bramantino, Vittore Carpaccio, Cima da Conegliano, Loenso Lotto, Michelangelo Buonarroti, Dria Mantegna, Correggio, Carlo Crivelli, Raffaello Sanzio, Duccio di Buoninsegna, Gentîle da Fabriano, Tiçiàn Vecellio
Galerîa de òpereModìfica
Dria do Verrocchio, Madònna co-o Bambìn, 1470 c.
Antonio Canova, Naiade
Pierre-Auguste Renoir, Mâ e bàrghe, 1883 c.
BibliografîaModìfica
- (IT) Antonio Fazzini, Metropolitan museum: New York, in I Grandi Musei del Mondo, vol. 10, Romma, (alegòu a) l'Espresso, 2004.
- (IT) Lucia Impelluso, Metropolitan Museum New York, Milan, Mondadori, 5 òtôbre 2004, ISBN 978-88-3702771-1.
- (EN) Ian Wardropper, European Sculpture, 1400-1900, in the Metropolitan Museum of Art, Neuva York, Metropolitan Museum of Art, 2011, ISBN 1-588-39427-1.
- (EN) Thomas P. Campbell, The Metropolitan Museum of Art Guide, Neuva York, Metropolitan Museum of Art, 2012, ISBN 1-588-39455-7.
Âtri progèttiModìfica
- Wikimedia Commons a contêgne di files in sce Metropolitan Museum of Art
Colegaménti estèrniModìfica
- (EN) Scîto ofiçiâ, in sce metmuseum.org. URL consultòu o 18 màrso 2021.

robotstxt: allowed

filter: keep


text:
Rivêa
Con o termine Rivêa se uza indicâ a còsta ch'a va da Monego a Cavo Crovo d'arente a-a Spezza. A se dividde in doî, a Rivêa de ponente e a Rivêa de levànte, rispettivamente a òvest e a est de Zena.
Riparia[modìfica | modìfica wikitèsto]
A pòula a l'ha in realtæ doî scignificati, un o vegne da o latin riparia, ch'o l'indica a riva de 'n sciùmme o de 'n corso d'ægoa dôçe, pe questo motivo se peu parlâ, prezenpio, de rivêa do Garda, ma da questa pòula vegne anche a Dòra Riparia.
Ripa[modìfica | modìfica wikitèsto]
O termine che, invece, ch'o l'é dêuviòu pe-a còsta Ligure o vegne da-o latin ripa che, inta lengoa zeneize o l'è diventòu riva. A Riva a l'êa quello træto de còsta ciù riparòu adatto pe l'atracco. Visto che into medioevo l'unico meu seguo o l'êa quello in faccia a-a riva de Zena, i zeneixi pe irîde i abitanti de còste, ciamavan quelli træti Rivêe. Se ricòrda de fæti che a zòna de l'angipòrto antigamente deputâ a scao, a Zena, a se ciamma Sottoriva. Pe questo, parlando de còste marinn-e, l'unica ch'a se pòsse ciamâ Rivêa a l'è quella Ligure, stòricamente.
O turismo[modìfica | modìfica wikitèsto]
Inti anni o termine Rivêa o l'è diventòu scinònimo de còsta erta in scio mâ con fondali profondi, ma into dòppo goæra tante còste into mondo àn pigiòu o termine Rivêa, perché a rinomansa e a belessa da còsta ligure a l'à consentîo de atriboî a-o nomme prestigio e popolaritæ, che vegnan descaregæ anche in sce chi se ne frexa.
O rischio[modìfica | modìfica wikitèsto]
Purtròppo ancheu o nomiagio Rivêa o subisce un ûzo stramezòu c'o l'areizega de fâ perde o senso stòrico de donde a pòula a l'è nasciûa e da dôve o termine o deriva e che o mette a repentallio o lustro do termine.
Véddi ascì[modìfica | modìfica wikitèsto]
Âtri progètti[modìfica | modìfica wikitèsto]
- Wikimedia Commons a contêgne di files in sce Rivêa


text:
Guæra di sett'anni
Guæra di sett'anni, conflíto de vaste dimenscioin che fra o 1756 e o 1763 o l'opoze a Gran Bretagna e a Pruscia a-a França e à l'Aostria e a-e so aliæ (Ruscia, Sveççia, Polonnia, Sassonnia e ciu tardi a Spagna). Combattua in quattro continenti, a l'afermò a supremaçia militâ da Pruscia in Œüropa, a preponderança de l'Inghiltæra in sce-i moæ e o so dominnio in Amerrica e in India, a l'introdusse decizamente a Ruscia inta politica di stati ocidentæ, a marcò infin a decadença de l'Aostria davanti a l'afermâ superioitæ da Pruscia e quella da França davanti a l'Inghiltæra, ch'a ghe succedette into dominnio de vasti teritói extra-œüropei.
Into dexennio sucescivo a-o trattao d'Aquisgraña (1748), ch'a-o terme da guæra de succescion aostriaca, o l'aiva ciumentao l’aliança tra Aostria e Gran Bretagna, l’amixiççia tra i doi stati a l'ea stæta menaççâ da di insanabile divergençe d’obiettivi, percose Londra a l'amiava a definî co-a França o so conflíto d’otramâ, mentre Vienna a l'ambiva a liquidâ a possança prusciaña co-ina coaliçion. O començo de l'imbosamento di aliançe, preluddio da guæra, o fu segnao da-o trattao de Westminster, concruzo into zenâ 1756 tra o Zorzo II d’Inghiltæra e o Federigo II de Pruscia. O 1° mazzo sucescivo França e Aostria abandonon o tradiçionâ antagonismo e sottoscrissan a Versagge un acordio difenscivo contra a menaçça anglo-prusciaña. Inte l'uverno 1756-57 l’Aostria a promisse a-a França a ciu gran parte di Paixi Basci in cangio di teritoî de Parma e de Guastalla, mentre a França a vegniva o banchê da Maia Teexa e a l'asseguava de no trattâ sepaamente. Intanto, pe raforçâ o blocco ofenscivo contra o Federigo II, a França, savendo de doveise ascì çimentâ a fondo contra l’Inghiltæra inte colonnie, a s'aspresciò a concludde de trattative co-a Ruscia (aliança de San Peoburgo, 21 novembre 1756; a-a quæ seguì, into zenâ 1757, l’acescion da Ruscia a l'aliança aostro-françeize). A un’aliança diretta aostro-ruscia se zonse da pœu o 2 frevâ 1757. O gradoâ passaggio da l'aliança difensciva a quella ofensciva fra o Luigi XV e a Maia Teexa o fu sancío formalmente da-o segondo trattao de Versagge (1° mazzo 1757) ch'o l'impegnava França e Aostria, insemme a-a Ruscia, inta guæra continentâ. Inti progetti de Pariggi un tâ schiamento de forçe o l'aviæ dovúo sciaccâ inte 'na sola campagna a Pruscia, portando a-a conquista de l'Hannover, a-o stabilimento de 'n condominio continentâ franco-aostriaco, a-a sottomiscion di Paixi Basci a-a França, a quæ a l'aviæ aloa posciúo voze tutte e so rissorse contra l’Inghiltæra. In realtæ, a genialitæ de Federigo II e l’inçerteçça e a dezunion fra i aliæ desconçon questo disegno. A-o scciœuppo di ostilitæ (ottobre 1756), a França a l'ea in condiçioin de netta infeioitæ navâ rispetto a l'Inghiltæra; d’atra parte, l’aliança con l’Aostria e co-a Ruscia a l'impoze de dividde i sforsci françeixi riservando a-i tiatri coloniæ un’insuffixente difeiza.
A guæra a se desgugette longo doe linnie parallele de confliti distinti, l’un tra a França e a Gran Bretagna, in sce-i moæ, inte colonnie e inta Germania ocidentâ (Hannover), l’atro tra o Federigo II e a coaliçion di so aversai inta Germania orientâ, inta Slexa, a-e frontee da Boemia e da Polonia (co-e battagge risolutive de Rossbach, 5 novembre 1757; Leuthen, 25 dexembre 1757; Kunersdorf, 21 agosto 1759). Perçò doi trattæ distinti, quello de Pariggi e quello de Hubertsburg (1763), pozan fin a l'un e a l'atro conflíto. A França a fu a naçion che ciu risentì da sconfita, perché a vidde consolidâse a est una nœuva grande possança continentâ, a Pruscia, e a perse o dominnio di moæ e o so primmo impêo (Canadà e dipendençe, arcuñe de Antille, o Senegal e l’India) a vantaggio de l'Inghiltæra. O conflito continentâ o fu dominao da-o Federigo II, ch'o l'ariescì a sarvâ a poxiçion da Pruscia, graçie ascì a-o sostegno ruscio doppo l’asceiza a-o trono do Pê III into 1762.
Atri progetti[modìfica | modìfica wikitèsto]
- Wikimedia Commons a contêgne di files in sce Guæra di sett'anni


text:
Deiva
Deiva (Deiva Marina in Italian) a l'è un comüne da Liguria con 'na popolaçión de 1.392 abitanti (2015). Deiva a se trêuva inta provinsa dea Spèza.
Geògrafia Fixica[modìfica | modìfica wikitèsto]
A çittadinn-a a l'é divisa in due parti prinçipali: o peise véggiu, verso l'interno, ch'o se sviluppe intorno a-a ciassa antistante a gexa de Sant'Antonio Abate e a Mæna, inti n'area ciù recente ch'a se affacce inso mâ.
Deiva a l'é circondà da rilievi, tra i quæli o ciù elevòu o l'è o monte San Nicolao (847 inso livello do mâ) che o l'é façilmente riconoscibile perché sormontòu da antenne e ripetitoi televisivi. In localitè Baracchìn, ina crêuza a monte â sommité do monte Pria de Vasca (801 m) dao quale pregevole a l'é a vista panoramica ch'a spassie da fascia costea tra Sestri Levante e A Spèza fina a-e Arpi Apuanne e, verso l'interno, fino a-o monte Gòttero. Inte altùe de Deiva gh'é o Passo do Bracco, erto 610 m., un di tratti ciù tortuosi de l'antiga via Aurelia.
Cœsti rilievi i permettan ai amanti du trekking de effettuà promenade longo de crêuze, ch'i l'alternan straciùngi a picco inso mâ e tratti immersi inti boschi de castagno, particolarmente suggestivi inta stagiun autunnale.
O territorio de Déiva o l'é situou inta vallà di torrenti Déiva e Castàgnoa, in proscimitè da foxe, insa Rivea de Levante. A l'é rinomà e frequentà localitè balneare. Deiva a l'é ascì conosciûa dai pescoéi qu'i se dilettan soprattutto con a pesca do palàmito.
Stoia[modìfica | modìfica wikitèsto]
O primmo documento ch'o testimonie insediamenti inta zona de Déiva o risale ao 774 d.C., ma següamente inti secoli preçedenti inta zona s'éa insedià ina popolassion de origine lombarda.
I primmi insediamenti collinari i son sorti intorno ao VIII secolo - i attuali borghi de Mézima, Ciàssa, Pasciàn e Caràsc-chi - e i saiàn proprio çerti de cœsti abitanti "valligiàn" che inti secoli süccessivi, spostandose verso a costa, i l'han edificòu in primmo bôrgo - Déiva - in proscimitè du mâ. Dao XI secolo l'é documentòu l'inissio do sfrütamento do teritôio circosc-tante o pêise. L'edificassion vixin ao mâ a l'é invece molto recente. I disegni de Matteo Vinzoni (1751) i rilêvan solo a tûre costêa de avvistamento e çerti magazìn e a maggior parte de costrossion attuali a risâle ao secondo doppoguêra.
L'intera zona a l'é sta pe' tanto tempo in feodo di locali marcheixi Da Pasciàn (Da Passàno) che inte l'omonima localitè i l'eivan edificòu in casc-tello; i stessi marcheixi, doppo a dedission verso a Repübblica de Zena dao 1144, ne son diventè alleè e vassalli.
A repübblica zeneize a l'eiva incorporòu Déiva e Mézima inta podesteria de Monéggia, mentre Ciàssa e Pasciàn i faxeivan parte de coella de Framûa; dao 1680 o teritôio o l'é inglobóu inte l'unica podesteria moneggeise all'interno do capitanou de Levânto, situassion giurisdissionale che a l'é restà immutà finna â dominassion napoleonica de fin Setteçento. A repubblica a l'eiva provvedüo ascì a costruì due tûri de avistamento in prossimitè do mâ, ina rionda e una quadrangolare, coest'urtima inti prèsci da gêxa parrocchiale de Sant'Antonio Abate. Into XVI secolo Déiva a contava ina çentanèa de abitanti: inte cœllu periodo a restava ciù popolà Mézima, posta inte ina posission ciù favorevole e mai soggetta ae pinn-e do torrente Valdeiva.
Into 1797 con a dominazion françeise de Napoleon Bonaparte a l'ea rientrà dao 2 dixembre into Dipartimento do Vara, con capolœgo Levânto, all'interno da Repübblica Ligure. Dao 28 arvì 1798 Déiva a rientrava into VII canton, comme capolœgo, da Giürisdission do Mésc-co e dao 1803 çéntro prinçipale do V canton do Mesc-co inta Giurisdission do Gorfo de Vénere. Annesso ao Primmo Impero françeise, dao 13 zugno 1805 ao 1814 a vegniva inserìa into Dipartiménto di Appennìn.
Into 1815 a l'ea inglobà into Regno de Sardégna, secondo e deçision do Congresso de Viénna do 1814, e süccessivamente into Régno d'Italia dao 1861. Into 1838 a contava 733 abitanti, mentre Ciàssa e Pasciàn i razzünzéivan rispettivamente e 220 e le 358 unitè. Dao 1859 ao 1927 o teritôio o l'è compréiso into VI mandaménto de Levânto do circondâio de Lévante faxente parte da provincia de Zena primma e, con l'istitussion into 1923, da provincia de Spèza poi. A l'asümme a denominassion de Deiva Marina (Mæn-a in zeneize) into 1949.
Dao 1973 ao 31 dexénbre 2008 a l'ha fatto parte da Comunitè montanna da Rivêa Spezinna.
Pòsti de interesse[modìfica | modìfica wikitèsto]
Economia[modìfica | modìfica wikitèsto]
Coltùa[modìfica | modìfica wikitèsto]
Manifestaçioin[modìfica | modìfica wikitèsto]
Feste e fëe[modìfica | modìfica wikitèsto]
Comunicaçioin[modìfica | modìfica wikitèsto]
Nòtte[modìfica | modìfica wikitèsto]
- ↑ Dæto Istat - Popolaçión rescidénte a-o 31 màzzo 2019.
- ↑ Clascificaçion sismica (XLS), in sce protezionecivile.gov.it.
- ↑ Legge 26 agosto 1993, n. 412, alegòu A, Tabélla di gràddi/giórno di Comùn pe Región e Provìnsa (PDF), in sce efficienzaenergetica.acs.enea.it, 1 màrso 2011, p. 151. URL consultòu o 25 arvî 2012.
Atri progètti[modìfica | modìfica wikitèsto]
- Wikimedia Commons a contêgne di files in sce Deiva


text:
Lao Tze
Lao-tze, ò Lao-tzŭ ò Laozi, filosofo cineize do sec. V a. C., do quæ no se conosce con çertezza ni o nomme, ni dæte esatte, ni e vexende da vitta. Lao tzŭ o l'è un nommiagio ch'o scignifica "vegio" (lao) "filosofo ò figgiœu" (Tzŭ).
Vìtta[modìfica | modìfica wikitèsto]
A biografia contegnua inte "Memoie storiche" de Sssu-ma Ts'ien a riferisce ch'o l'aveiva pe nommiagio Tan, raxon pe-a quæ o l'è soventi ciammao Lao Tan, e ascì ch'o l'aveiva pe cognomme Li. De ciu, che Confuccio o l'andò a vixitálo inta scœua ch'o l'aveiva fondao inta çittæ de P'ei, a sud de l'attuâ Shan-tung, doppo êse stæto archivista do re inta capitâ do regno de Chou. A so biografia lezendaia a s'andò accrescendo de particolæ, scin a indicâ a dæta esatta do giorno da nascita (14° giorno da IX luña do 604 a. C., segondo o P. Couplet, Tabula chronologica monarchiae sinicae, Parigi 1686). S'è dîto ch'o l'aviæ viaggiao in Occidente, ma no se n'ha arcuña conferma storica. Un taoista a-o prinçipio do sec. IV d. C., inte un libbro in sce-a converscion di barbai (Hia Hu ching), o fa profetizzâ a Lao-tze una so futua reincarnaçion into fondatô do manicheismo. Se dixe ch'o segge visciúo 84 anni. Inta piccena çittæ de Lu-yi, a poca distança a sud de Kwei-te, into Ho-nan settentrionâ, l'è stæto eretto a Lao-tze un tempio in memoia do lœugo dove o nascette. A poca distança da Kwei-te nascette ciu tardi Chuang Chou, o ciu grande espoxitô da so dotriña.
O nomme de Lao-tze o l'è cellebre in Ciña, in Giappon, e aoa ascì in Œüropa, pe l'unico libbro, o Tao Te ching, composto de poco ciu de çinquemia paole e contegninte i elementi da so dotriña.
Inallumieive i ediçioin e i commenti do testo cineize; inti secoli XIX e XX numerose e traduçioin œüropee. A brevitæ do scrito, a probabile interpolaçion de di frammenti d'epoca e origine varie, a mancança de definiçion di termini dœuviæ, spiegan comme traduttoî e commentatoî adœuvian de idee proprie pe ciarî e oscue formule do testo. E traduçioin œüropee ciu fedele son quelle che se limitan a riassumme i commenti da scœua taoista, comme tentò pe-o primmo St. Julien (1842) e, con maggiô ricchezza de fonte adœuviæ, Lao-tze Wiege (1913). O libbro o perde coscì in profonditæ de pensceo, ma se razonze una maggiô veitæ storica, studiando e idee di antighi discepoli, se quelle do meistro no son ciu razonzibile.
O successo do libbro o dipende da-o so contegnúo, ch'o l'è quante de ciu vexin a-a metafixica occidentâ possede a lettiatua cineize antiga. O valô do libbro, e impliçitamente ascì o so scignificao, o l'è ascceio da l'uso che ne feççan succescivamente quelli che introdussan in Ciña e idee filosofiche e e religioin de l'Occidente. I primmi buddhisti ne trassan ispiraçion pe rivestî in forma cineize i astræti penscei de l'India. Inti scriti do filosofo cineize Mou-tzŭ, a-a fin do sec. II d. C., buddhismo e taoismo son conscideræ comme doe dotriñe che se completan a viçenda. Primma i manichei, da pœu i nestorien, trovon inte questo libbro i esprescioin co-e quæ parlon da pœu a primma votta in Ciña di concetti do crestianeximo. Ascì inte l'introduçion de idee moderne œüropee, l'è co-o lenguaggio de Lao-tze che son stæte espresse e idee de libertæ, de natua, e açioin naturæ, ecc.
O titolo do libbro, Tao Te ching, o scignifica "libbro (ching) do Tao e do Te". Tao, che in cineize scignifica "via", távotta ascì "discorso, raxon", o g'ha in questo libbro un senso astræto ch'o l'è stæto avvexinao a-o logos di Greghi e ascì a una çerta forma de rappresentaçion de un dê unico.
Tao, comme appâ da-o contesto de questo libbro e di succescivi commenti, o l'è un prinçipio ò una potença, indefinibile, innominabile, creatrixe do mondo. O no pœu êse corettamente traduto comme Dê: o s'avvexiña ciutosto a l'idea da natura naturans da filosofia medievâ. Te, ch'o l'è traduto soventi co-o scignificao ciu comun da paola, comme "virtù", inte questa dotriña o rappresenta foscia ciutosto "l'açion da natua", ossæ, o libero desgœuggise di energie naturæ. A contemplaçion do tao e do te a conduxe Lao-tze a un'aspia reaçion contro e dotriñe confuciañe, inte quæ tao o sta a rappresentâ un'idea ben proscima a quella do nostro "dovei", e te da nostra "virtù". Questa conceçion a conduxe a l'unica regola fondamentâ do savio ch'o çerca a perfeçion inte ogni campo, quella do "no agî" (wu wei). No agî, no tanto pe staccase da-o mondo, pe sopprimme i dexidei e e pascioin, comme i buddhisti in India e ascì i misteghi in Occidente, i quæ renonçian a-o mondo pe zonze a-a contemplaçion diviña, ma soltanto pe no costrenze inte de forme artifiçiose e naturæ manifestaçioin da natua, a quæ a razonze megio i proppri scopi quande a no l'è tortuâ da di vincoli e da de lezze artifiçiæ.
Malgrao e apparente analogie co-a mistica indiaña, bezœugna riconosce che Lao-tze o n'è ben lontan. A parte di brevi accenni, o çerca soltanto de sviluppâ i applicaçioin do so prinçippio a l'educaçion, a-e lezze da morâ, a-a politica. I scritoî cineixi han in ogni tempo rilevao l'importança de queste conscideraçioin, che corispondan scin a un çerto punto a-o concetto de libertæ in Occidente, ma n'han subbito visto e limitaçioin.
I commentatoî œüropei ch'han çercao inte lettiatue orientæ un riflesso ò una conferma de dotriñe mistiche, ò a difeisa de un scincretismo religioso ciu ò meno ciæo, han de spesso forçao o senso do libbro.
Colegaménti esterni[modìfica | modìfica wikitèsto]
- Wikimedia Commons a contêgne di files in sce Lao Tze


text:
Alan Turing
Turing, Alan Mathison, matematico e lògico matematico britannico (Londra 1912 - Manchester 1954). Pionê da scénsa de l'informaçion e de l'intelligença artifiçiâ, a ligao o sò nomme, in particolâ, a un metodo da lê indicao pe dâ un scignificao precîzo a-o concetto intuitivo de fonçion effettivamente computabile mediante unn-a macchina astrætamente definîa (macchina de Turing).
Fòto do Alan Turing into 1930
Dæti personâli
Mòrte: Manchester, 1954
Âtre informaçioìn
Vitta e attivitæ[modìfica | modìfica wikitèsto]
Da-o 1948 o fu lettô de matematica a l'universcitæ de Manchester. Da-e sò riçèrche fæte primma da segonda guæra mondiâle l'à derivòu l'elaboraçiòn da macchina de Turing. Questa a l'é costitoîa da un nastro diviso in campi, o quæ o peu scorî inte un senso o inte l'atro quanto se veu; ciascùn campo l'é adatto a contegnî esattamente un scimbolo de un ben determinao arfabeto finîo. A macchina pe de ciù a posêde unn-a memöia, capâxe de retegnî un nùmero finîo de istruçioin, e un "euggio" in graddo de examinâ esattamente un campo pe votta. Unn-a macchina de Turing, trovandose de fronte a di determinæ scimboli scrîti (in conformitæ de precise instruçioin), a l'ezêgue o relatîvo càrcolo e a se pòrta inte una nêuva poxiçion finâle exibendo o rizurtao do carcolo. Naturalmente no tutte e opiaçioin ò fonçioin son eseguibile con questo mêzo. Una funçion a n argomenti numerichi a saiâ dîta Turing computabile esattamente quande existe una macchina de Turing capaxe de fornî o valô da fonçion in corispondença de una determinâ n-pla de numeri.
O nomme de Turing o l'é ligao ascì a di atri importanti risurtæ de logica matematica, comme una dimostraçion de l'indecidibilitæ do calcolo predicativo puo e a-a dimostraçion de l'insolubilitæ do problema da paola pe i semigruppi.
A Turing se deve ascì l'elaboraçion do test de Turing, criteio ch'o consente de stabilî se una macchina a l'é intelligente, conscistente inte l'imposcibilitæ de distingue, inte un dialogo scrîto, se un o se trœuva davanti a un interlocutô uman o a un artefæto.
Durante a Segonda guæra mondiâ o Turing contribuì a decrittâ o codexe Enigma dœuviao da-i tedeschi pe e comunicaçioin radio.
Tra e Òpie[modìfica | modìfica wikitèsto]
- On computable numbers, with an application to the Entscheidungsproblem, 1936-1937.
- Computability and λ-definibility, 1937.
- Systems of logic based on ordinals, 1939.
- The word problem in semi-groups with cancellation, 1950.
Atri progetti[modìfica | modìfica wikitèsto]
- Wikimedia Commons a contêgne di files in sce Alan Turing


text:
Wikipedia:Avertense generâli
A WIKIPEDIA A NO DÀ GARANÇIE IN SCIÂ VALIDITÆ DI CONTEGNUI
A Wikipedia a l'è un'enciclopedia online a contegnuo averto, fruto do travaggio de 'n insemme de volontai, co-o scopo de svilupâ 'na fonte de conoscença comun e libera. Sciben che gh'é de reggole e 'n scistema non ofiçiale de gestion anonimo e volontaio, a strutua de l'enciclopedia a permette a chi se sæ de modificâ o contegnuo de so pagine.
Pertanto, l'è necesaio tegnî a mente che:
- de nisciunn-a de informaçioin presente inte pagine de questo scito l'è poscibile garantî verifica ò controllo da parte de sogetti legalmente abilitæ ò co-e necesâie conpetençe pe esprimmise inti campi tratæ; un scifæto controllo o saiæ necesaio pe fornî un'informaçion conpleta, coretta e çerta.
A Wikipedia a NO POEU garantî, in arcun mòddo, a validitæ de informaçioin pubricæ. Sta cösa chi, naturalmente, a no l'inplica a mancança d'informaçioin interesante ò acuræ, ma l'é inportante savei che in sciâ Wikipedia ògni contegnuo o poeu ese modificòu, alteròu ò vandalizou da chi se segge. Questo scignifica che ogni dæto o informaçion prezente inte voxe da Wikipedia o poriæ no ritrae adeguatamente l'efetivo stato da conoscença condivisa ò a veitæ di fæti. Quarche ediçioin lengoisteghe da Wikipedia àn adotòu di scistemi pe seleçionâ e aprovâ e verscioin ciù acreditæ, ma senpre in forma volontaia e sença garançia. A cosa ciù vexinn-a a questo scistema de seleçion a l'è l'attuale seçion "vedrin-a", ma ascì e voxe çitæ in essa porieivan ese stæte modificæ sença o contròllo necesaio.
- Nisciun di aotoî, contributoî, sponsor, amministratoî, scistemisti, ò qualunque atra parte a segge in qualunque moddo conessa a-a Wikipedia, a poeu ese ritegnua responsabile pe-o conpaî de 'na qualunque informaçion inacurâ, difamatoia ò lexiva, ni pe l'utilizzo de tæ informaçioin, ni pe qualunque tipo de danno caxonòu da l'utilizzo de tæ informaçioin.
E informaçioin riportæ son fornie in mainea libera e gratoita; nisciun tipo d'acòrdio ò contræto o l'è stipulòu, manco inpliçitamente, tra l'utente e i propietai do scito, i utenti, i propietai di server, i aministratoî do progetto, i aministratoî de scistema ò qualonque atra parte a segge in qualonque mòddo conligâ a-a Wikipedia ò a-i progetti colaterali.
Qualunque marco registròu, marco de serviçio, marco coletivo, drito de design, drito d'inmaggine, de confidençialitæ ò driti scimili, mençionæ ò dêuviæ inte voxe da Wikipedia, o l'é de propietæ di legittimi detentoî. Tutto o materiale inseio inta Wikipedia o ven pubricou da-i utenti (di quæ l'è conservou l'adresso IP a scopo caotelativo) segondo quante previsto da-e liçençie CC BY-SA e GFDL. A Wikipedia a no poeu garantî che i utenti aggian seguio effettivamente quante previsto da-e liçençie sença lede arcun drito: a responsabilitæ da pubricaçion a l'aresta pertanto escluxiva di utenti. Se no diversamente diciarou, i sciti de Wikipedia e Wikimedia no son ni associæ a, ni approvæ da arcun di detentoî de tæ driti. L'eventoale pubricaçion ò uso de qualunque materiale protezuo da drito d'aotô a l'è a unico reizego de l'utente ch'o-o pubbrica e/ò o-o doeuvia e a l'è espressamente vietâ.
L'è garantio 'na liçençia limitâ de coppia di contegnui (segondo e condiçioin previste da-e liçençie CC BY-SA e GFDL), ma ciò no crea ni implica arcun-a responsabilitæ contrattuale ò extra-contrattuale da parte da Wikipedia ò de 'n qualunque di so agenti, membri, organizzatoî ò atre parte.
- A Wikipedia a no l'è uniformemente revixonâ; sci ben che i utenti poeuan coreze di ari ò rimoeuve di dæti erræ, no g'han tuttavia arcun dovei de fâlo e quindi tutte e informaçioin presente son fornie sença arcun-a garançia d'idoneitæ pe qualunque scopo ò utilizzo.
E informaçioin presente porieivan violâ quarche lezze do loeugo da-o quæ vegnan consurtæ. A Wikipedia a scoragisce a violaçion d'ogni lezze, ma percose e informaçioin son conservæ insce di server sciti in Florida, inti Stati Unii d'America, se mantegne comme rifeimento e dispoxiçioin generale stabilie da-o Primmo emendamento da Constituçion di Stati Unii d'America e da-a Diciaraçion Universâ di Driti de l'Ommo de Naçioin Unie. E lezze do to paise porieivan no riconosce 'na proteçion do drito de parolla coscì ampia. A Wikipedia a no poeu ese consciderâ responsabile pe 'na qualunque violaçion into caxo, per exempio, se faççe a conescion ò s'adoeuvie un-a de informaçioin inte 'n paise into quæ tâ açion a constitoisce un illeççito.
- Pe di conseggi speciffichi (presempio meghi, legali, gestion di reiseghi) indriçâse a 'n profescionista ch'o l'agge drito legale a fornî consulença in mateia.
Leze ascì i avertençe in sciô reizego, mega e legale pe-e liberatoie ò pe de claosole speciffiche d'escluxon de responsabilitæ (disclaimer).
Nisciun danno consequençiâ poeu ese contestou, imputou ò öposto a Wikipedia ò a-i volontai che, anche solo öcaxonalmente, a cuan, percose essa a l'è un'associaçion volontaia d'individdoi solo in parte strutturâ e svilupâ liberamente pe creâ de risorse educative, colturali e informative, online e "averte". Queste informaçioin son fornie de mainea gratoita e no existe arcun accordio ò intendimento fra l'utente e a Wikipedia circa o so utilizzo ò modiffica, a parte o rispetto de liçençie CC BY-SA e GFDL; a-o mæximo moddo, nisciun inta Wikipedia l'è responsabile pe-o fæto che chissessæ cange, modifiche ò rimoeuve qualunque informaçion che qualunque atro ò lê mæximo o posse avei inseio inta Wikipedia ò inte un quassessæ di so progetti associæ.
O contegnuo de sta paggina o s'applica a ogni paggina presente in Wikipedia.
Graççie pe-o tempo che t'hæ dedicou a-a lettua de sti avertençe generale: t'aguemo 'na navegaçion utile e piaxeive in sciâ Wikipedia.


text:
Battaggia da Meloia
A battaggia da Meloia, combatua tra o 6 e o 7 d'agosto do 1284 tra a flotta pizaña do poistæ Mooxin e o conte Ugoin e quella zeneize de Oberto Doia e Beneito Zacaja, a se concruze co-ina schiçante vitoia de Zena, ch'a feççe dexemia prexonê, mentre 20 galee do conte Ugoin ariescin a repâ torna into Porto Pizan.
A fu a ciu cruenta e decixiva de battagge navæ combattue tra e doe repubbriche de Zena e de Piza, inta secolâ lotta pe-o dominnio do Tirren.
Antefæti[modìfica | modìfica wikitèsto]
Inte l'anno 1284, duando za da-o 1282 a guæra tra-e doe çittæ, riavertose a caoza da rebellion a Zena do zuxe Cinarca, fætose vassallo de Piza, fu compio da-e doe parte di importanti preparativi navæ. Za un violentiscimo scontro o l'ea avegnúo inti ægoe da Sardegna, a Taoæa, tra l'Enrico de Mai, capitan da scorta d'un ricco convóio zeneize, e un'armâ pizaña a-i ordini do Guido Zaccia, co-a perdia de dexe galee pizañe (arvî). Poco doppo i Zeneixi, a-i ordi do Beneito Zacaja, bloccon o porto de Piza; ma aprofittando de 'na momentannia assença da squaddra de blocco, tutta l'armâ pizaña, forte de 72 galee (segondo di atre fonte 75), a sciortì a-o largo a-i ordi do poistæ, o veneçian Obertin Mooxin, co-o propoxito d'impedî a conzonçion da squaddra do Zacaja con un'atra de 52 galee che s'armava de sprescia à Zena a-i ordi de l'Oberto Doia. O Mooxin o condusse l'armâ inti ægoe de Zena, scheandose à desfia ape' do porto (31 luggio); ma o sorvezonze do Zaccaja o constrenzette o poistæ de Piza a alontanâse pe no êse preizo tramezo e doe squaddre nemighe.
A-a so votta i Zeneixi scorin i Pizen, che, doppo avei vortezao verso cao Corso, ean tornæ a Porto Pizan.
Pi atiâ i nemixi a-a bataggia, o Doia o ricorse à 'n stratagemma: o l'ordinò a-o Zaccaja de caâ e veie e i ærboi e d'ascondise co-ina parte de l'armâ (foscia presso Monteneigro de Livorno): scicché, contao e veje nemighe e vistele ben infeioî de nummero a-e so, o Mooxin o deliviò d'açetâ o combattimento, e o sciortì da-o Porto Pizan dirizzendo verso o nemigo.
Scontro[modìfica | modìfica wikitèsto]
A battaggia a l'avègne o 6 d'agosto vexin a-e secche da Meloia, e daprimma a parse voze a favô di Pisen, che con 102 tra galee e nave menoî ean ben supeioî a-e 60 do Doia, e apoggiæ a-e secche presentavan un aspetto formidabile. Ma à un tratto ecca avançâse contra a formaçion pizaña a squaddra do Zacaja, ch'a dava a-i Zeneixi, se no a superioritæ do nummero, o vantaggio da sorpreiza. L'ea zœumoæ pe-i Pizen troppo tardi pe retiâse e evitâ l'ingœuggimento de uña di ae, comandâ da l'Andrioto Saraxin. Se scombatte' a-a despiâ, no ciu pi-a vittoia, ma pi-a sarveçça. Quande o Zaccaja con doe galee acobbiæ, fra e quæ l'ea teizo una grossa cadeña, o vègne a investî a capitaña pizaña, troncandoghe de netto a-o primmo urto o stendardo gianco co l'inmaggine da Vergine, a linnia pizaña a començò a stocâse; da pœu, doppo 'na despiâ rescistença, ghe fu a rotta e incomençò l'inseguimento e o straggio. Solo l'aa scinistra, graçie a l'abilitæ e a-a prudença de l'Ugoin da Ghiardesca, ch'o-a comandava, a poette mettise in sarvo, repando into porto e conservando coscì a Piza una parte de so forçe navæ, circa vinti galee. Di atre, comme dixe l'inscriçion aposta in scia faciata de S. Mattê, gexa di Doia, 33 fun preize, 7 afondæ. E perdie di Pizen fun de circa 5000 morti e, segondo l'inscriçion, de 9272 prexonê[1]. Tra liatri o poistæ Moroxin, Lotto, figgio de Ugoin, pe no parlâ do fræ Rusteghello ch'o l'aviæ agiutao o Marco Polo a scrive o "Milion". E perdie zeneize ascì fun ben grave; ma mentre Piza sença rêtæra a no poeiva ciu repigiâse e, circondâ com'a l'ea da di feroxi nemixi (Lucca, Seña, Firençe), a l'ea destinâ inremediabilmente a perde libertæ e dominnio, Zena, avendo inte doe Rivee un'inezaoribile riserva d'ommi, a poe' ben fito repaâ a-i vœui.
Conseguençe[modìfica | modìfica wikitèsto]
A guæra a se rebelò e a paxe a fu firmâ solo che-o 15 arvî 1288. E condiçioin ean duiscime: i Pizen renonçiavan a-a Corsega, a-a Sardegna e a San Zane d'Acri; de ciu gh'aivan da versâ un'indenitæ pe quelli tempi enorme, a garançia da quæ cedeivan l'Elba. E claozoe no fun però respêtæ e a guæra a repigiò. Zena a l'alestì 120 galee a-o comando do Corado Doia, ch'o sarpò o 23 agosto 1290 pe zonze pochi giorni doppo denanti Porto Pizan. Lucca, alliâ de Zena, a l'attaccava da tæra e a l'aiva ravaxao Livorno e tutta a campagna. I Zeneixi penetron into porto e destrussan e tore de difeiza, impin de magœu a foxe de l'Arno, stocon e pezante cadeñe de sbaramento e se-e porton via à tocchi pe distribuoîle e mettile in mostra apeize a varrie gexe, porte e palaççi da çitæ.
Segondo a tradiçion o ferâ Carlo (ò "Chiarlo") Noxao (de Portoia ò de Roiœu) o fu quello chi ebbe l'idea de aççende di fœughi sott'a-e cheñe de mainea che, ina votta afogæ, se stocchessan co l'asbrio de galee che gh'anavan adosso. Tanto fu l'orgœuggio de l'arte di feræ de Zena che, quand'o moì, pe tantiscimi anni i so coleghi ghe feççan dî 'na messa in San Scisto e una lappide de marmao a fu miagiâ insci-a so caza, insci-o canto tra Vico drito Pontexello e o Borgo di Lanê[2] (demolio inti anni '30 do '900. Queste cadeñe fun da pœu restituie a Piza into 1860 in segno de riconciliaçion in ócaxon de l'unitæ d'Itallia, à parte doe magge ch'en ancon a Monegia[3]).
Di dexemia prexonê pizen che fun portæ a Zena ne tornò inderê un migiâ, tutti i atri moin e fun assotterræ into Campo Pizan.
A paxe definitiva tra Zena e Piza a fu firmâ o 13 d'agosto do 1300.
Notte[modìfica | modìfica wikitèsto]
- ↑ Tanti che nascette o moddo de dî: "Se ti vœu vedde Pisa vanni a Zena".
- ↑ (IT) Sulle tracce dell'altorilievo di Portoria, in sce francobampi.it. URL consultòu o 10 zenâ 2022.
- ↑ (IT) Maglie delle Catene di Porto Pisano a Moneglia, in sce francobampi.it. URL consultòu o 10 zenâ 2022.
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Battaggia da Meloia


text:
Ochin de mâ
Ochìn de mâ, numme cumün atribuiu a-i oxélli d'a famiggia d'i Laridæ.
Descriçion[modìfica | modìfica wikitèsto]
Sun di oxelli mæn (o cumunque d'ægua) de meddie e grosse dimensciuin, cu-u beccu forte e tortu in çimma, i ae lunghe e apinçüe, drüe, a cua cürta e quæa, e çampe cürte, drüe, parmæ; u diu pusteriû svilüppou. E ciümme po-u ciü gianche cu-u mantu e i ae ciü scüe e u capüççu neigru o scüu inta livrea estiva; i zueni gh'han u mantu amaciou.
Difüxi lungu e coste de tütti i cuntinenti (ecettu l'ochin giancu ch'u se ne stà de lungu a l'amâ). Sun in gennere di migratuî parçiæ (migra i zueni o quelli ch'en ciü a nord). Fan u niu pe tæra e solan furmâ de culonnie.
Gh'han 'na dieta opurtünistega ch'a pö cumprende pesci, crustaçei, mulüschi, vermi, insetti, carogne, öve e picin di atre specce d'oxelli, de votte adürti ascì. L'oumentu strameziou de rümenta dispunibbile inte descarreghe u l'ha favuiu un nuteive incrementu du nümeru di individdui de specce onivue.
En di animæ inteligenti, cuiuxi, asperti, che exibiscian di cumpurtamenti cumplesci, prez. e culonnie se difendan insemme da-i predatuî, dövian de furme evulüe de cumünicaçiun e çerte specie en scin-a bun-e a döviâ u beccu cumme ütenscile.
E specce d'ochin che se pö incuntrâ in Ligurria[1] [2][modìfica | modìfica wikitèsto]
- Oca ciapæa (Larus argentatus, L. michaellis, L. cachinnans)
- Oca de mâ (Larus marinus, Larus hyperboreus)
- Ochin grossu de spalle neigre (Larus fuscus)
- Ochin de mâ mezan (Larus canus)
- Ochin fratin o capüçin (Chroicocephalus ridibundus)
- Ochin giancu (Rissa tridactyla)
- Ochin testa neigra (Ichthyaetus melanocephalus)
- Ochinettu (Hydrocoloeus minutus)
Galeria[modìfica | modìfica wikitèsto]
File murtimediæ[modìfica | modìfica wikitèsto]
Notte[modìfica | modìfica wikitèsto]
- ↑ [1] Girolamo Calvi, Catalogo d'ornitologia di Genova, Genova, F.lli Pagano, 1828]
- ↑ [2] AA.VV., Descrizione di Genova e del genovesato, Volume 1, Ferrando, Genova, 1846.
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Ochin de mâ
- Wikispecies a contêgne informaçioìn in sce Ochin de mâ


text:
Rime diverse in lengua zeneise/A ro Segnó de Monego.
Se ben no havei ro mondo scorratao
Come i vostri zeneixi, o Segnó mé
Che como moneghetta in monesté
Quasi a Monego sté sempre serrao.
Ro vostro nome fo sempre Honorao
Perche a Monego chioso, o no sta lé,
Ma svoera su per su, da ca de Dé
Si che sotta ogni nome o s'ha lasciao.
Che se ro Corpo Monego ne serra
Serrane o no puo zà ro nome vostro
Che no ro puo capí l'egua, e ra terra.
E però, o s'asa fin a l'ato chiostro
Ni a rubatton mué chiomba zu per terra:
Che no ghe basta questo mondo nostro.
Non che Monego vostro
Ro qua per vui semeggia un bon faná
Che ancora chiosso lume n'usa fá.
Che za nome havei tá
Che ancon che in casa sempre ve ne sté
Egua, cé, terra, e má vui scoviggié.


text:
Huldreich Zwingli
Zwingli Huldreich, riformatô religiôzo svìsero (1484-1531), dîto ascì Huldrych Zwingli.
Hans Asper, Retræto do Huldreich Zwingli, 1531
Dæti personâli
Mòrte: 1531
Paize: Svisera
Âtre informaçioìn
Vìtta[modìfica | modìfica wikitèsto]
O l'à acétòu a rifórma do Lutêro ma inte 'n mòddo asæ despægio (cóntra o “realìsmo di sacraménti” do Lutêro o l'à sostegnûo a prezénsa spiritoâle, no materiâle, do Crìsto inte leocarestîa). Prìmma de diventâ predicatô into dòmmo de Zurîgo (1519). o Zwingli o l'êa stæto pàreco a Glâros (1506-1516) dónde fra l’âtro o l'à coltivòu con intenscitæ i stùddi umanìstichi.
Cómme capelàn (1522-1523) inta catedrâle de Zurîgo, o l'à riformòu a Gêxa da çitæ con l’arénbo do Senâto ch’o n’à pigiòu (1523) a direçión, e coscì són stæte rótte e relaçioìn con Rómma. L'é stæto creòu 'n regìmme teocràtico rigorôzo, ch'o l'à fæto de rifórme radicâli, màscime inta devoçión e into cùlto. O Zwingli o l'à persegoitòu con duéssa i anabatìsti.
Da Zurîgo a rifórma a s’é spantegâ pe tùtta-a Svìsera (Bèrna, Bazilêa, Costànsa, Bièl) e inta Germània meridionâle. Inte l’ànno 1515 o l’à conosciûo, a Bazilêa, l'Eràsmo da Ròterdam, e a lê o s’é inspiròu pe bén bén de eleménti da sò riflesción. A-o Zwingli a l’é dovûa a fondaçión (1523) da prìmma gêxa evangélica riformâ d’Eoröpa. Inte l’ànno 1524 l'é nasciûo o conflìtto tra-o Lutêro e o Zwingli, che scìnn-a alôa o l'êa restòu ascôzo.
O no êsise mìsso d'acòrdio co-o Lutêro (colòquio de Mâbórgo, 1529) o l’à fæto falî ascì o progètto de 'na gròssa lîga polìtica cóntra i Asbùrgo, chò-u Zwingli o l’avéiva preparòu co-o Féipo d'Àssia.
Inte l'ànno 1531 s'é arivæ a-a goæra fra i cantoìn catòlichi e quélli protestànti e inta batàggia de Kapèl (dond’àn goagnòu i cantoìn catòlichi ) o Zwingli o gh'é mòrto.
Dòppo, da manimàn cò-u calvinìsmo o s'afermâva, e dotrìnn-e do Zwingli àn pèrso bén bén do sò scignificâto e àn finîo pe restâ confinæ inti cantoìn da Svìsera tedésca dond’êan nasciûe.
Opere[modìfica | modìfica wikitèsto]
E sò òpere ciù inportànti són: A ciaréssa e çertéssa da paròlla de Dîo (1522) e Commentarius de vera et falsa religione (1525).
Colegaménti esterni[modìfica | modìfica wikitèsto]
- Wikimedia Commons a contêgne di files in sce Huldreich Zwingli
- La-Riforma in Svizzera [1]


text:
Dresda
Dresda ( in tedesco Dresden ) a l'è unna çittæ da Germania, de 555.351 abitanti (a-o 31 Dixembre do 2021).
A l'è capitale da Sassonia, un di Länder che componn-en a Repübblica Federale. Dresda a l'è un çentro indüstriale (famosa l'indüstria ottica e fotografica), commerciale e de cultüa. A se tröva in sce a scinistra do sciümme Elba.
Doppo o 1195, a opera de Dietrich de Meissen, vegniva costruìa a primma parte de l'abitou, quella che oua a l'è dïta çittæ vegia o Altstadt; probabilmente però in precedensa gh'ea zà un villaggio slavo. In to çinqueçento se univa a çittæ nöa, a coscì dita Neustadt. A Dresda in to giorno de Dênâ do 1745 vegniva firmou a paxe tra Austria e Pruscia. L'avenimento stòrico ciü scignificativo son però i spaventoxi bombardamenti do Frevä 1945, che destrüzzeivan praticamente a çittæ.
Doppo a Segunda guera mondiâ Dresda a l'ha fæto parte da DDR (Repübblica Democratica Tedesca), fin ä riunificasion da Germania. Da o punto de vista artistico, Dresda a l'è famosa pe a sö Pinacoteca.
Galerîa d'inmàgine[modìfica | modìfica wikitèsto]
Âtri progètti[modìfica | modìfica wikitèsto]
- Wikimedia Commons a contêgne di files in sce Dresda


text:
Balonétto (zêugo)
O balonétto o l'é 'n spòrt sferìstico ò, pe mêgio dî, 'n insémme de zêughi diferénti, òriginâio da Ligùria e asæ scìmile a-o ciù famôzo balón. Caraterìstica comùn tra tùtte e sò variànte o l'é o fæto che vêgnan zughæ pe-e stràdde e-e ciàsse di pàixi, scimilménte a-a pantalera piemontéize.
Segóndo a clascificaçión da Federaçión Italiànn-a Balón, o balonétto e tùtte e sò variànte són conscideræ cómme e verscioìn lìguri do "balón elàstico"[1], a-o quæ o l'é dedicòu 'n canpionòu italiàn che, pe ògni sò giornâ, o prevédde 'n tornêo zugòu segóndo a specialitæ do pósto (co-ina tàppa into ponénte lìgure ascì)[2].
Variànte do zêugo[modìfica | modìfica wikitèsto]
Balonétto a-o lóngo[modìfica | modìfica wikitèsto]
Regolaménto:
- Dôe squàddre de 2 ò 3 zugoéi, òpû partîe individoâli. E partîe 2 cóntra 2 ò individoâli se pêuan tegnî sôlo inte 'na stràdda stréita ò inte 'n carogétto.
- A batûa a vêgne efetoâ tiàndo co-a màn a balétta.
- Scimilménto a-o balón, a l'é permìssa a fasciatûa da màn con goantìn, polsìn e mandìlli.
- A balétta a peu êse corpîa con tùtto l'avanbràsso de fêua do gómio e co-in pùgno ascì ma, inte sto câxo chi, sôlo co-a sò pàrte intèrna.
- A balétta dêuviâ a l'é quélla da ténni, levâ da-o sò seu de fèltro.
- Són prevìste de càcce cómme into balón ma inte 'n nùmero màscimo de dôe; sôlo unn-a se unn-a de dôe squàddre a l'é a-i quarànta pónti.
- I tersìn, cómme into balón, dêvan partî in batûa de derê a-a lìnia mediànn-a, co-o poxiçionaménto lìbero ch'o l'avêgne sôlo inti caróggi dæto che, inte sto câxo chi, l'é poscìbile dêuviâ nìcci e cànti lóngo e stràdde de mòddo da no êse corpîi da-a balétta.
- O cànpo de zêugo o l'é lóngo a-o mìnimo 60 mêtri, se ciù grànde se peu zugâ ségge co-ina miâgia d'arénbo òpû a-a "lizza". O çê a-o xêuo in scî 60 m o l'é conscideròu cómme 'n fàllo òpû da rebàtte se o vêgne da 'na batûa, pe cóntra o l'é vàlido into câxo o l'arîve da 'na rebatûa.
- Into câxo de 'na partîa zugâ inte 'na stràdda con di pòrteghi, e càcce vêgnan segnæ inta stràdda laterâle. Se sciòrtan a-o xêuo da-o cànpo de zêugo o l'é da contâ cómme 'n fàllo, se quésto o l'avêgne dòppo un ò ciù bótti in tæra a càccia a l'é da segnâ into pónto de sciortîa da-o cànpo da balétta.
- E partîe àn 'na dûata de 5 zêughi, co-a rególa do vantàggio ch'a l'é prevìsta sôlo con squàddre che stan a-o pâo a-i 40 pónti.
Balonétto a-o cùrto[modìfica | modìfica wikitèsto]
Regolaménto:
- A diferénsa da clàscica variànte "a-o lóngo", sto tîpo de balonétto chi o vêgne zugòu inte 'n cànpo sott'a-i 50-60 mêtri, co-ina miâgia d'arénbo laterâle.
- A partîa a l'é tra dôe squàddre de tréi zugoéi ciaschedùnn-a.
- A batûa a vêgne efetoâ tiàndo co-a màn a balétta.
- A no l'é permìssa 'na fasciatûa a-a màn, ma sôlo di polsìn.
- A balétta a peu êse corpîa con tùtto l'avanbràsso de fêua do gómio ma sôlo de pàtta, ö sæ co-a màn avèrta.
- A balétta dêuviâ a l'é quélla da ténni, dòppo avéi levòu o sò seu ciù estèrno de fèltro.
- Són prevìste de càcce cómme into balón ma inte 'n nùmero màscimo de dôe; nùmero ch'o l'é amermòu a unn-a se unn-a de dôe squàddre a l'é a-i quarànta pónti.
- E rególe pe-i tersìn són e mæxime do balón e do balonétto a-o lóngo.
- O çê a-o xêuo in scî 50 m o l'é de lóngo conscideròu cómme 'n fàllo se o vêgne da 'na batûa; o l'é vàlido sôlo into câxo o l'arîve da 'na rebatûa e che a pàsse de sótta a 'na rîga mìssa a-o fóndo do cànpo, a 'n'altéssa de 2 m.
- Se e balétte intran inte di pòrteghi ò de stràdde laterâli a càccia a l'é da segnâ cómme into balonétto a-o lóngo.
- E partîe àn 'na dûata de 5 zêughi, co-a rególa do vantàggio ch'a l'é prevìsta sôlo con squàddre che stan a-i 40 pónti a pâo, cómme into balonétto a-o lóngo.
Balétta[modìfica | modìfica wikitèsto]
Regolaménto:
- A balétta a l'é fæta de stràsci tegnûi insémme da 'n cordìn, co-in péizo de 30-40 gràmmi.
- O zêugo o l'é "a-o cùrto"
- A balétta a peu êse corpîa sôlo co-a màn.
- A ciù pàrte de rególe a l'é pægia a quélle do balonétto.
Balonétto de Ciuzavêgia[modìfica | modìfica wikitèsto]
Regolaménto:
- Zugòu con de balétte da ténni.
- A batûa a dêv'êse efetoâ cóntra 'na çèrta miâgia de mòddo ch'a càzze inte 'n spàçio delimitòu de fórma retangolâre. Inte sto spàçio chi ghe sta quéllo ch'o dêve rebàtte a balétta, da fâ botezâ inte 'n âtro spàçio evidençiòu in sciâ miâgia laterâle.
- A partîa a l'é tra dôe squàddre de tréi zugoéi ciaschedùnn-a.
- A l'é permìssa a fasciatûa da màn, co-a balétta ch'a vêgne colpîa co-o pùgno seròu cómme into balonétto a-o lóngo.
- O çê (ò cellu, ò intra) o l'é vàlido se a-o xêuo.
- O rèsto de rególe o l'é pægio a-o balonétto.
A-o zêugo a-a manêa de Ciuzavêgia, dîto au picà (ö sæ con rebatûa a-o bótto, scimilménte a-a pantalera ma sénsa a pantalera in sénso stréito), o l'é dedicòu 'n tornêo òrganizòu tùtti i ànni inte quéllo pàize[3].
Balonétto a-i téiti[modìfica | modìfica wikitèsto]
Regolaménto:
- Zugòu con de balétte da ténni.
- Pe incomensâ 'n zêugo a balétta a dêv'êse tiâ in sciô téito.
- A balétta a l'é da colpî co-o pùgno seròu, co-a màn ch'a vêgne fasciâ.
- O rèsto de rególe o l'é pægio a-o balonétto.
- Do balonétto a-i téiti gh'é 'na variànte, conosciûa cómme "balonétto spedîo a-i téiti", zugâ co-ina balétta da ténni sénsa o sò seu de fèltro.
Ciapétta[modìfica | modìfica wikitèsto]
Regolaménto:
- A l'é caraterizâ, inte 'n mòddo ch'o l'aregórda a pantalera, da l'avertûa do zêugo ch'a prevédde o slànso da balétta in sce 'n cianétto òrizontâle. In particolâ sta superfìcce chi a l'é pròpio conosciûa co-o nómme de ciapétta.
- O l'é permìsso colpî a balétta co-o pùgno e protézze a màn co-in goànto.
- O rèsto de rególe o l'é pægio a-o balonétto.
Nòtte[modìfica | modìfica wikitèsto]
- ↑ (IT) Scîto ofiçiâ da Federaçión Italiànn-a Balón - Balón elàstico, in sce fipap.it. URL consultòu o 27 zùgno 2022.
- ↑ (IT) Il campionato italiano di palla elastica, in sce losferisterio.it, 7 agòsto 2008. URL consultòu o 27 zùgno 2022.
- ↑ (IT) Torneo di pallonetto a Chiusavecchia, in sce losferisterio.it, 2 seténbre 2013. URL consultòu o 27 zùgno 2022.


text:
Isoe Marshall
Nommi ofiçiæ: Republic of the Marshall Islands in ingleize e Aolepān Aorōkin M̧ajeļ in marscialleize, paize de l'Oçeania indipendente da-o 1986, a sò capitâle a l'è Majuro.
Fra o 1946 e o 1958, i Stâti Unîi àn sperimentòu, in sce st'îzoe chi, sciusciantesêi bónbe atòmiche, conpréizo l'esperiménto nucleâre ciù grànde che i USA àn mâi fæto, o "Castle Bravo", fæto scciupâ inte l'atòllo de Bikini. No se spiêga perché i abitànti di atòlli Rongelap, Rongerike e Utirirk, in poxiçión sotovénto a-o Bikini, no són stæti alontanæ cómme in càngio l'êa stæto fæto pe-i esperiménti prìmma. Ste popolaçioìn chi, colpîe da-e pôvie radioatîve, n'àn patîo tùtte e conseguénse.
Atri progètti[modìfica | modìfica wikitèsto]
- Wikimedia Commons a contêgne di files in sce Isoe Marshall


text:
Transnistria
A Transnìstria, ofiçialménte Repùblica Moldâva de Pridniestròv ò Pridnestròvie (in romêno: Republica Moldo-venească Nistreană; in rùscio: ПpидHecTpoBckaя MoлдaBckaя Pecпyблиka, Pridnestrovskaja Moldavskaja Respu-blika), a l’é ‘n stâto a cónti fæti indipendénte ma no riconosciûo da-i Pàixi Ménbri de l’ONU, perché conscideròu de dirìtto cómme pàrte da Moldàvia: o l’é governòu da ’n’aministraçión con sêde inta çitæ de Tiraspòl.
A Transnìstria, Repùblica ch’a s'è diciarâ indipendénte a-i 2 de Seténbre do 1990, a l’é stæta riconosciûa cómme “Stâto” sôlo da træ âtre entitæ secescionìste: Abcàzia, Artsakh e Osséçia do Sùd, ma ofiçialménte a l’é indicâ da-a Repùblica Moldâva cómme pàrte do sò teritöio co-o nómme de "Unitæ aministratîva da rîva mancìnna do Dniester", e sótta l’òcupaçión rùscia.
Dòppo a Prìmma Goæra Mondiâle, l’atoâle Transnistria a fâva pàrte da Repùblica Socialìsta Soviética de l’Ucràina, e a l’é diventâ into 1924 ’na Repùblica aotònoma dîta Repùblica Socialìsta Soviética Aotònoma Moldâva con capitâle Tiraspòl ma de lóngo drénto a l’Ucràina comunìsta. A Moldàvia, dîta alôa Besaràbia, a l’êa in càngio teritöio romêno.
O pàtto Molotov-Ribbentrop firmòu da l’URSS e da-a Germània nazìsta, o l’à portòu a l’òcupaçión soviética da Besaràbia, da Bucòvina nòrd e a-a creaçión da Repùblica socialìsta soviética da Moldàvia into 1940; a Transnìstria a l’é stæta alôa incorporâ inta nêuva repùblica socialìsta.
O pàtto Molotov-Ribbentrop dòppo o l’é stæto diciaròu no ciù vàlido da l’atoâle Moldàvia inta sò diciaraçión d’indipendénsa do 1990.
A-i 18 de Màrso do 2014 o govèrno da Transnìstria o l’à domandòu l’adexón a-a Rùscia dòppo l’anesción da Crimêa a-a Rùscia.
Segóndo o censiménto da popolaçión do 2015, in Transnìstria vîvan 475.373 persónn-e. De quésti, 142.000 són contadìn, o rimanénte o vîve inte çitæ. Rispètto a-o censiménto do 2004, a popolaçión inta repùblica separatìsta a l’é diminoîa do 14,47% e a l'é formâ de questa mainêa:
Rùsci: 29,1%
Moldâvi: 28,6%
Ucràini: 22,9%
Bùlgari: 2,4%
Gagàoxi : 1.1%
Bielorùsci: 0,5%
Transnistrién: 0,2%
Âtri: 1,4%


text:
Cronologîa da pàgina
2 òtô 2020
Protezuo "Cianûa padann-a": pe intrà in contatto co l'utente ch'o l'á creòu a pàgina ([Modìfica=Consentio solo a-i utenti aotoconvalidæ] (indefinio) [Mescia=Consentio solo a-i utenti aotoconvalidæ] (indefinio))m
nisciun oggetto da modifficam
interprogetto, fix, categoria
+98
interprogetto - contròllo de outoritæm
+53
ò azonto 'na fòtom
+106
Paggina creâ con "A Cianûa Padann-a à l'è na cianûa alluviunà,à l'è scitûà inte l'Italia du nord,a s'è esténde pe ù Piemônte,a Lômbardia,l'Emillia-Rômagna,u Venetô e u Friùli V..."
+367


text:
1903
O 1903 (MCMIII inte nùmeri români) o l'é 'n ànno do XX secolo.
FætiModìfica
EuröpaModìfica
11 zùgno - Rivòlta militâre inta Serbia e amasaménto do re Lisciandro I e da seu famiggia. A dinastîa Obrenović a l'é sostitoîa da-a dinastîa Karađorđević.
4 agosto - Romma. Elezûo pàppa o cardinâ Giuseppe Melchiorre Sarto, patriàrca de Venessia, ch'o piggia o nomme de Pio X.
ÀziaModìfica
ÀfricaModìfica
L'Italia a levâ de mêzo a scciavitù inta Somalia.
AméricaModìfica
Oustràlia, Òceània, PöliModìfica
ArteModìfica
MûxicaModìfica
27 dexénbre: Giacomo Puccini o termina l'òpera Madama Butterfly.
Richard Strauss o conpónn-e o poêma scinfònico "Symphonia Domestica" op. 53.
Gustav Mahler o termina a Scinfonìa n. 5 e comensa a Scinfonia n. 6.
CostruçiónModìfica
InovaçiónModìfica
23 marso - Stati Unïi d'America: i fræ Wright prezentan o brevétto (US821393, dapeu GB6732/1904) pe 'n arioplâno a motôre.
16 zùgno - Stati Unïi d'America: nàsce a bìbita Pepsi Cola.
17 dexénbre - Inta spiâgia de Kitty Hawk, Carolina do Nord i fræ Wright fàn o prìmmo xêuo sôvia 'n arioplàn (12 secòndi).
SportModìfica
- Canpiònou italiàn de balón 1903 (dòppo Serie A) - Zêna CFC
- 1° lùggio - 19 lùggio - A prìmma edizione do Tour de Fransa a l'é goâgnà da Maurice Garin.
- Boston - Coppa Davis 1903. Vincitô: Regno Unïo
Prémmi Nobel Modìfica
Prémio Nobel pe-a pâxe: William Randal Cremer
Prémio Nobel pe-a letiatûa: Bjørnstjerne Bjørnson
Prémio Nobel pe-a meixìnn-a: Niels Ryberg Finsen
Prémio Nobel pe-a fìxica: Antoine Henri Becquerel, Marie Curie, Pierre Curie
Prémio Nobel pe-a chìmica: Svante Arrhenius
NasciûiModìfica
MòrtiModìfica
Paul Gauguin (7 zûgno 1848-8 mazzo 1903), Aotoritræto, 1893 (Musée d'Orsay - Pariggi)
NòtteModìfica
- ↑ Fèste pe l'incoronaçión do re Edoardo VII e da regìnn-a Lisciandra da Danemarca còmme imperatô e imperatoa de l'India.
Âtri progèttiModìfica
- Wikimedia Commons a contêgne di files in sce 1903


text:
Luì Notari
Luì Notari (Munegu 2 utubre 1879 - Munegu, 3 setembre 1961) u l'è staitu ün scritù, pueta e puliticu munegascu.
Dæti personâli
Mòrte: Mùnegu, 3 setembre 1961
Paize: Prinçipatu de Mùnegu
Vìtta[modìfica | modìfica wikitèsto]
Luì Notari u l'è nasciüu inte l'antiga ca' de famiglia, inscia Roca de Munegu, u 2 d'utubre d'u 1879, da Giuanin Stefanu (assai notu aiscì a Ventemiglia cume u sciù Nin) e da Ana Luisa Crovetto. U l’à incumensau i soi stüdi in françese au Culegiu St.-Charles de Munegu e u l’à dapöi purtai avanti in italian, delongu a Munegu au Culegiu d’i Gesüiti, duv’u gh’è stau fina â licensia d’u liceu. Dopu essise marcau au Pulitecnicu de Turin, u l’à duvüu però ciantà lì de stüdià za’ che so’ paire u l’è mortu tropu aviau, e i duvei de capu famiglia i l’à reciamau a ca’. Numà paregli ani ciü tardi, candu u l’eira za’ mariau e u s’eira creau ina famiglia, gh’è stau puscibile laureasse da inzegné. Apreixànduřu pe’ u sou gran vařù, u Principe Albertu I, le Prinçe savant, u l’à ciamau int'u 1911 â Diressiun d’i Travagli Pübliçi d’u Principatu de Munegu, diventandu ben prestu amigu, sustegnendu u sou prugetu de creà u Giardin Esoticu, ch’u l’è ancöi ün d’i parchi ciü uriginali e amirai de tüta a Riveira.
A ‘stu posto cuscì impurtante u gh’è arrestau fina au 1943, purtandu in cuntribütu fundamentale a tüti i travagli de sistemassiun çitadina e d’urbanistica e de decoru d’u Principatu. U l’è staitu ben elu a da’ camìn au "Festin Munegascu", ch’u l’è staitu faitu pe’ a prima vota u 14 zügnu d’u 1931, int’u parcu «d’ê Revére», ch’u nu’ l’à de’ cunfrunti. In antigu auriveu cun d’i arburi seculari, miraculusamente cunservau intu cö d’u Principatu, ina grande manifestassiun a nasceva d’â culaburassiun d’i Cumitati d’ê Tradiçiun de Munegu, de Mentun e de Ventemiglia. Da cheli ani, Luì Nutari u püblicava ina serie de tochi in munegascu de cunscistente remarcu.
Int’u 1932 l’è staita a vota de "A Scarpeta de Margaritun" redüssiun munegasca de La pianella perduta nella neve, upereta inte dui ati de Ureste Morandi, purtà in scena cun afermassiun inta segunda edissiun d’u festin. Pöi, intu 1933, gh’è staitu "Se paga o nun se paga?", aiscì sa’ chi ina redüssiun d’in veciu schersu comicu müxicale inte dui ati de autù ignotu. Intu 1935, l’è staita a vota de "O Belu Munegu!", ina ispirà lirica inscia pecina patria munegasca.
Intu ‘37 ancu’ l’adatamentu d’ina farsa int’in atu de Labiche cu’u tituřu de "Toca aiçi Niculin", rapresentà intu Festin d’u ‘35 e seghìa, intu testu püblicau, da in pecin lessicu cumparau d’ê parole ciü carateristiche, cu’e furme in üsu inti autri dialeti d’a zona.
Opera de ben ciü grande impegnu, stampà intu 1941, "Bülüghe Munegasche" (faville monegasche), ina cöglita de foure e induvineli d’u fulclure d’u postu restremae in versi, cu’u testu cundiu, cume e autre çitae püblicassiui, da usservassiui inscia lenga e d’apréssu interessanti note a caratere storicu. Infin, in libretu in lenga françese, dau tituřu "Quelques notes sur les traditions de Monaco", intu 1960.
Intu 1947, u l’è staitu numinau Presidente de l'apena nasciüu Istitutu de Stüdi Ligüri, che elu u l’à savü fa’ diventà Internassiunale. Au mumentu d’andà in pensciun u l’è staitu numinau dau Principe Luigi Cunseglié de Statu e intu 1946, presentanduse ae elessiun cumünali, u l’è deventau Assessù ai Travagli Pübliçi e ai Giardin, incarregu ch’u l’à purtau avanti cun prestigiu fina au 1955, dandu seghitu a l’opera ch’u l’aveva incumensau suta autra veste. In recunuscimentu d’i sui meriti çitadin, u Principe Ranieri u l’à numinau Cumendatù epöi Grand’Ufiçiale de l'Urdine de San Carlu. U möiriva u 3 de setembre d’u 1961.
Culegamenti esterni[modìfica | modìfica wikitèsto]
- (IT, LIJ) Louis Notari, Antologia zeneize, in sce digilander.libero.it. URL consultòu o 19 lùggio 2021.
- (FR) Cumitàu Naçiunale d'ë Tradiçiùe Munegasche, Hommage à Louis Notari, in sce traditions-monaco.com. URL consultòu o 19 lùggio 2021 (archiviòu da l'url òriginâle o 4 zenâ 2010).


text:
Tilacin
O Tilacin, dito anche [[Lô]+ de Tasmania, Lô marsupiale o Tigre de Tasmania o l' ea un mammifero dell'Ordine di Marsupiali, Famiggia Thylacinidae, Genere Thylacinus.
Descriçion e stöia[modìfica | modìfica wikitèsto]
Se ritegne che l'ünica specie da Famiggia Thylacinidae arrivä all'epoca contemporanea, o Thylacinus cynocephalus, o se segge estinto in to XX secolo. Se conosce diverse specie fossili do Genere Tylacinus, che antigamente viveivan non solo in Tasmania ma anche in sce o continente australian e in ta Nöa Guinea. Se ritegne che in Australia l'estinsion a se segge avüa con a comparsa do Dingo, ch'o l'ea in competision con o tilacin pe o mæximo niccio ecologico. L'aspetto do tilacin o l'ea quello de un can de grossa taggia, con de striscie neigre verticali in sce a schenna. O l'aveiva çinque die in te sampe davanti e quattro in te quelle derrê. O marsupio o l' ea averto verso o derrê. L' alimentasion a l' ea carnivora.
L'estinsion[modìfica | modìfica wikitèsto]
Questa bestia a l'è steta oggetto de unna caccia sensa sosta soviatütto doppo a colonizzasion europea da Tasmania, in quante a torto o a raxon o l'ea consciderou dannoso perchè accüzou de predä in ti pollæ o in te stroeuppe. O governo locale o l'aveiva misso un premio in palanche pe chi ammassava un tilacin, un po' comme l'ea successo anche pe o lô in te montagne liguri.
Inoltre in te l'epoca d'ou di giardin zoologici tanti esemplari vegnivan acciappæ pe inviali in gio pe o mondo sensa preoccupase troppo do mantegnimento da specie. L'ürtimo esemplare d'o quæ se conosce con següessa l'existensa, ciamou Benjamin, o l'è morto in t'o zoo de Hobart, capitale da Tasmania, in to 1936. Sübito doppo a Segunda Guera Mondiale unn-a spedision scientifica, guidä dao naturalista David Fleay, a l'aveiva çercou de cattüä ancun di esemplari, questa votta con l'intension de rescï, faxendoli riprodüe in cattivitæ, a sarvä a razza. Dürante questa spedision, se resciva a vedde de peste che ean següamente de tilacin, e ne vegniva sentio o caratteristico verso: ma a cattüa, mediante trappole, a no l'aresciva e tütto fa pensä che anche questa specie a segge da azzunze a quelle che l'azion de l'ommo a l' ha fæto sparî da a faccia da Tæra. Malgraddo questo s'è registrou in seguito avvistamenti no verificæ de tilacin segge in Tasmania che in te l'Australia continentale.
O tilacin a Zena[modìfica | modìfica wikitèsto]
In to Museo Giacomo Doia de Viale Brigä Besagno, a Zena, l'è presente unn-a tassodermia (esemplare impagiou) de tilacin.
Âtri progètti[modìfica | modìfica wikitèsto]
- Wikimedia Commons a contêgne di files in sce Tilacin
- Wikispecies a contêgne informaçioìn in sce Tilacin


text:
Nicolò Paganìn
Niccolò (ò Nicheroso ò Nichiozo) Paganin, (Zena, 27 ottôbre 1782 – Nissa, 27 mazzo 1840)
Vìtta[modìfica | modìfica wikitèsto]
Violinista e compoxitö zeneize, o l'é conscideròu ûn d'i ciû perfetti violinisti de tûtti i tempi, con oëgio assôlûto, intônassiôn perfetta, técniche d'arco esprescive e nêuvi mòddi de dêuviâ o staccato e o pizzicato.
O l'ha stûdiòu con mûxixisti locâli. I sêu genitôi se ciamâvan Antonio Paganin e Texo Bocciardo. O l'ha comensòu stûdiando con sêu poæ a mandolinn-a da çinqu'anni. A sett'anni o l'ha comensòu a sûnnâ o violin, faxendo a primma appaiçion pûbblica a nêuv'anni, e o primmo gïo de conçerti inta Lombardia a trezz'anni. Però scinn-a-o 1831 o no l'é stæto conscideròu comme 'virtuoso'.
A sêu immaginassion tecnica a l'ha avûo influensa insci compoxitoî clássici posterioî comme l'ûnghereize Franz Liszt, o tedesco Johannes Brahms, o rûsso Sergei Rachmaninov, e âtri comme l'ingleize Andrew Lloyd Webber.
E sêu compoxisioin ciû reconosciûe son i 'Capriççi'. O l'ha anche scrito sei conçerti, diverse sonate pe pianoforte, mûxica da camera e di âtri travaggi con chitara.
Se dixe che e sêu moen se poèivan aslonghì ciascûnn-a scinn-a i 45 çentimetri. Pêu dâse che quello foise dovuo a 'na moutia ciammä Scindrome de Marfan, però se credde ascì popolarmente che 'sta straordinaria longhessa a se doveiva a-e ôe dedicæ ä prattica do violin.
File murtimediæ[modìfica | modìfica wikitèsto]
Atri progètti[modìfica | modìfica wikitèsto]
- Wikimedia Commons a contêgne di files in sce Niccolò Paganin


text:
A “Fondazione Genoa 1893 ETS” a nasce inti meixi de marso 2006 con l’obitettivo de promeuve o crescio da communitæ de sostegnitoî da squaddra e l’identificaçion inti valoî da seu tradiçion sportiva e sòccio-colturale.
Se tratta de unna “Fondaçion de parteçipaçion”, chi aderisce o peu esprimme o seu voto pe-a nòmina di membri do Consegio de Indirisso, e a l’à tra e seu finalitæ primmäie a promoçion de iniçiative e strumenti educativi in sciô tema do sport, mascime do zeugo do ballon comme spettacolo, comme pratica e comme momento de aggregaçion sociale e de promoçion da condiçion giovanile segondo i valoî de lealtæ, sportivitæ e civiltæ.
Da-o 2008, co-a realizzaçion do Museo da Stöia do Zena, a Fondaçion a l’amplia a seu attivitæ, in dedicâ tutte e energie e l’impegno a-e attivitæ che contribuiscian à avvardâ e conservâ a stöia do “Genoa Cricket and Footbal Club”. O riordino archivistico in corso, a conservaçion e a digitalizzaçion, l’invetariaçion di documenti son e tappe che no se peuan sghindâ de un percorso teiso à affavoî unna riçerca efficace de informaçioin stòriche, da parte de un pubrico o ciù esteiso poscibile.
A stöia do “Genoa Cricket and Footbal Club” a l’è, à conti fæti, un universo de memöia che, à traverso fotografie, documenti, pellicole e testimonianse dirette, a no â cianta mai de contâ a seu stöia e a stöia do zeugo do ballon. I papê, i oggetti, i pòsti “parlan”, se savemmo dâghe a mente.
A recuggeita di documenti stòrichi, finalizzâ a-a valorizzaçion da memöia e do patrimònio stòrico e colturale do “Genoa Cricket and Footbal Club”, a l’è pensâ pe-i studdioxi, pe-o mondo da scheua, ma ascì pe un pubrico ciù vasto de appasscionæ do zeugo do ballon. Con l’intendimento de promeuve a conoscensa e a condivixon, o Museo da Stöia do Zena o rivòlze particolari attençioin a-a didattica, con unn’offerta articolâ de vixite guiddæ, conferense e laboratöi.
Un disegno de grande respio, à traverso o quæ a “Fondazione Genoa 1893 ETS” a se propoñe de fâ conosce a seu stöia, con dedicâ parte de seu risorse a-a promoçion de studdi, mostre e conferense in campo stòrico e colturale. Unna stöia importante da trasmette into tempo, mantegnindo a continuitæ naturale ch’a liga a stöia do “Genoa Cricket and Footbal Club” a-a coltua e a-o territöio, investindo in riçerca e innovaçion.


text:
Stöia do porto de Zena
Zena, capitâle di tràfeghi comerciâli marìtimi d'Italia, a l'é nasciûa e a s'é svilupâ in gîo a-o seu pòrto. Fùlcro do pòrto a l'é a Lantèrna.
Descriçion e stöiaModìfica
A-a meitæ de l' '800 l'é stæto caciòu zu a gêxa de San Tomâzo e o promontöio do Caput Arenae e l'é stæto tiòu sciù o Ponte diMille. Pe achéugge o grànde flusso migratöio, da-o 1884 a-o 1890 vêgne tiòu sciù a primma Staçión Marìtima. O neuvo cazaménto pe-i pasagê l'é stæto inauguròu into 1930.
O Pòrto antîgo o l'é stæto riadatòu a l'iniçio di anni '90 e primma o êa stæto squæxi abandonòu. Inta ciàssa Caregaménto gh'é l'antîgo Palàçio San Zòrzo, sede do Banco de San Zòrzo e de l'Aotoritæ portoâ.
O pòrto e o quartê d'in gîo en stæti ben ben danezæ a-o tenpo di bonbardaménti di Aleâti into 1942 e 1943. Inponénte l'é stæto l'òpera de ricostruçión de tutta-a zöna ch'a gràvita in gîo a ciassa Caregaménto.
A-a fin di anni '80 i lavoratoî do pòrto, sàiva a dî i camàlli, eredi di vêgi caravana, ch'êa derê a-o carego e a-o descàrego de nave e a-o travàggio inti sîli do gran, en intræ inte 'na ratélla co l'outoritæ portoâ.
Ancheu gh'emmo o neuvo Pòrto de San Pê d'Ænn-a; o Pòrto Petröli, davanti a-o quartê do Mortiòu; o baçî do Mortiòu a Sestri Ponente; o Pòrto Turìstico de Sestri Ponente; o Pòrto Antîgo; l'àrea de Levante pe-e riparaçioìn de nâve; a Fêa de Zena, donde a-o méize de òtôbre vêgne òrganizòu o Salon Naotico de Zena; a Staçión Marìtima, o Ponte di Mille, ch'o l'é o punto de inbarco pò-u tràfego crocierìstico.
Galerîa de inmàgineModìfica
1400Modìfica
Hertmann Schedel, Zena, 1493, xilografia [1]
1500Modìfica
Christoforo Grasso, Zena into 1481, ténpia in sce téia, 1597 (Palasso Galata, Museo do Mar) [2]
1700Modìfica
1800Modìfica
1900Modìfica
Baedeker, Genoa, 1906 [11]
2000Modìfica
NòtteModìfica
- ↑ Hertmann Schedel, "Cronica di Norimberga", Norimberga, 1493, fol. lviii, verso.
- ↑ Opû Cristoforo de Grassi, o l'êa nasciûo inta Val Ponçeivia.
- ↑ Realizâ gràçie a-e misuraçioìn do Giacomo Brusco.
- ↑ Atribuçión a Francesco Maria Accinelli (1700-1777), giögrafo e stòrico italian.
- ↑ Ambroise Louis Garneray (19 frevâ 1783 - 11 seténbre 1857) corsâ, pitô e scritô françéize.
- ↑ Alfred Guesdon (1808-1876), L'Italie à vol d'oiseau / dessiné par Guesdon, Schultz, 1850 c.
- ↑ Carlo Bossoli (1815-1884) pitô e scenògrafo svìsero, naturalizzà italian.
- ↑ L'opera a l'é stæta inaogurâ into 1851, da 'n diségno do Damiano Saoli.
- ↑ L'illustrazione popolare, Fratelli Treves Editori, Milàn, 1885.
- ↑ Alfred Noack (1833-1895).
- ↑ Guìda pe turisti.
- ↑ Com'a l'êa primma do scròllo, a-i 7 de mazzo do 2013.
BibliografìaModìfica
- Enzo Marciante, Storia del Porto di Genova, Zena, Consorzio Autonomo del Porto, 2004.


text:
Edvard Grieg
Edvard Hagerup Grieg - Muxiçista norvegeize (Bergen 1843 - 1907).
Vitta[modìfica | modìfica wikitèsto]
O compì i studdi a-o conservatoio de Lipsia. O l'avvexinò da pœu N. Gade, J. P. E. Hartmann, R. Nordraak, i pionê inta muxica scandinava, che ne agiutton a formaçion; in particolâ o Nordraak o l'inandiò a-a muxica popolâ nordica. Da-o 1895 dottô honoris causa a Cambridge, e da-o 1897 membro de l'Accademia de Berlin.
Da-a so muxica, inspiâ a-o canto e a-a dança do popolo de Norvegia, spia una doçe, melanconica poexia. Grieg o l'è meistro inta compoxiçion breve, into quadretto de carattere; perâtro ascì e Sunate pe pianoforte e violin ò pe violonçello, o Quartetto, o Conçerto pe pianoforte, son costruii in architettua semplixe e equilibrâ.
Tra e so numerose compoxiçioin se ricorda specialmente e muxiche de scena pe Peer Gynt e Olav Trygvason, de suites e conscimili loei orchestræ, e i celebri Lyriske stykker ("Peççi lirichi") pe pianoforte.
Atri progetti[modìfica | modìfica wikitèsto]
- Wikimedia Commons a contêgne di files in sce Edvard Grieg


text: Arguello; Arguello; Arguello; Apryeллo; Arguello; Apryэллo; Arguello; Արգուելլո; 阿尔圭洛; Arguello; アルグエッロ; Arguello; Arguello; Apryeллo; Arcuellum; Arguello; Apryeллo; Arguello; Arguello; Arguello; Arguello; Arguello; Arguello; Apryeлa; Arguello; Arguèl; Arguello; Arguello; Arguello; Arguello; Arguello; Arguello; Arguello; Arguello; Arguello; Arguello; آرقولو; Arguello; Apryeлo; آرگولو; Arguello; Arguello; Arguello; Arguello; Arguello; Arguello; Apryeллo; Arguello; Arguello; أرغويلو; Arguello; Arguello; chemun de la Talia; település Olaszországban; koMMyHa ИTaлии; Gemeinde in Italien; comuna italiana da região do Piemonte, província de Cuneo; Italian comune; comună din Italia; un municipi Italià; comune italiano; kommun i Italien; komunumo de Italio; kommune i Italia; Gemeente in Italië; munisipyo sa Italya; commune italienne; comune italiana; kunta Italiassa; Italian comune; Italian comune; kumun Italia; بلدية في مقاطعة كونيو، إيطاليا


text:
OpenOffice.org
OpenOffice.org o l'è un software de prodüttivitæ libero.
Cose se intende pe software de prodüttivitæ[modìfica | modìfica wikitèsto]
I software de prodüttivitæ son quelli programmi che se dövia pe scrive, pe fä conti, pe realizzä presentasioin de diapositive, pe disegnä, pe creä grafici, eççetera. L'è comüne che i software de prodüttivitæ seggian distribuï insemme sotto forma de un ünico programma, ciammou suite. Solitamente in te o momento che se accatta un elaboratô elettronico vegne installou o scistema operativo (a esempio Windows o Mac o Linux) ma no a suite de prodüttivitæ, che a vegne vendüa a parte. A ciü famosa fra queste suite a l'è Microsoft Office.
Cose l'è o software libero[modìfica | modìfica wikitèsto]
O software libero o l'è un software che o vegne rilasciou completamente de badda; a votte l'üso de questi programmi o permette de risparmiä e çentannæ de euro che costieva dotase dell' equivalente a pagamento.
I programmi contegnüi in OpenOffice.org[modìfica | modìfica wikitèsto]
- Writer, programma de scrittüa
- Calc, programma pe creä föggi de calcolo
- Impress, pe creä presentasioin de immagini
- Base, pe a creasion de database
- Draw (grafica)
- Math, pe generä formule matematiche.
OpenOffice.org o permette de sarvä i file segge in te i formati de Microsoft Office (.doc, .xls, .ppt) che in to formato OpenDocument Format (odf). Ricordemmo che, a pröva da validitæ de OpenOffice.org, questo software o l'è stæto adottou da e amministrasioin pübbliche de India, Cinna, Israele, Brasï, e atri paixi. In Italia l'ütilizza a Provinça de Zena insemme a atri enti pübbliçi.
Comme ottegnï OpenOffice[modìfica | modìfica wikitèsto]
Questo software o pö esse scaregou da Internet all'indirisso seguente: [1]
Bibliografîa[modìfica | modìfica wikitèsto]
Bonna parte de informasioin döviæ pe compilä questa voxe son derivæ da o libbro:
- (IT) Fausto Trucillo, Come passare al software libero e vivere felici. Piccolo manuale di indipendenza informatica, Altreconomia, 2010, ISBN 8-865-16028-4.
Vôxe corelæ[modìfica | modìfica wikitèsto]
- VLC (programma pe visualizzä video in sce o computer)
- Java (lenguazzo)
- Clam (programma antivirus)
- Audacity (programma informatico open source pe a registraçion)
Colegaménti estèrni[modìfica | modìfica wikitèsto]
- Wikimedia Commons a contêgne di files in sce OpenOffice.org


text:
Litro
Ô litro (simbolo: L) ô l'è un'unitæ de mezüa dô vôlümme: a capaçitæ a côrrispônde a ô vôlümme de fluido che un recipiente ô pö ospitä, mentre ô volümme ô pö riferise a qualsiasi statô da materia, anche solido. Inôltre, mentre a capaçitæ a l'è unna grandessa propria de un reçipiente, ô volümme ô l'è è unna grandessa propria de qualunque corpô. Ô nô l'è un'unitæ dô scistema internazionale de unitæ de mezüa - SI ma ô l'è ancun accettoô a titôlô tranxitoiô.
Riferindôse aô SI, un litro ô l'equivale a 10−3 metri cübbi (oscia 1 dm³).
Ô scimbolo[modìfica | modìfica wikitèsto]
Ô scimbolo dô litro ô l'ea in origine l (a lettera minuscola elle).
Per evitä cônfüxiôin con ô numero 1 o la lettera I, intô 1979 o l'è stætô adottoô, cômme alternativa, ô scimbolo L (a lettera maiuscola elle). Ô National Institute of Standards and Technology di Stati Unïi d'America ô raccomanda a L maiuscola. Tuttavia saieiva côrrettô anche döviä a minuscola, sciübben che seggie fortemente scônsigioô, in concordansa con ô fǣtô che e unitæ de mezüa sun indicæ in maiuscolo sôlô se derivanti da nômmi propri (per esempio: watt → W; ampere → A).
Primma dô 1979, ô scimbolo ℓ (l corsiva minuscola) ô l'ea introô inte l'üsô inte çerti Paixi; ad esempio ô l'ea stætô raccomandoô inti anni settanta dä pubblicaçiôn M33 dô South African Bureau of Standards. Questô scimbolo ô resta inte l'üsô comüne, ma ô continua a nô esse accettoô dall'Uffizio internasiônale di peixi e de mezüe. Ô se tröva anche indicoô con l'abbreviasiôn lt., ma anche questa scimbologia a nô l'è accettä da ô Bureau international des poids et mesures.
Stòia[modìfica | modìfica wikitèsto]
Intô 1793 ô litro ô l'è stætô introdottô in Fransa cômme unna de növe "Mezüe Repübblicanne", definiô cômme un decimetrô cübbô. Ô termine ô deriva da un'antiga unitæ françeize, ciammä litron, da ô grecô antigô λίtpa (litra), antiga unitæ de mezüa de vôlümme.
Intô 1879 ô "Comité international des poids et mesures" o l'adottava a definisiôn de litro e o scimbôlô l.
Intô 1901 ä tersa Conférence générale des poids et mesures ô litro ô l'è stætô ridefiniô cômme ô vôlümme occupoô da 1 kg de ægua püra ä temperatüa da sö massima denscitæ, oscia a 3,98 °C ä presciôn de un' atmosfera. Se pensava che questô ô fïse 1 decimetro cübbô ma successivamente se è scôvertô che ô l'ea 1,00028 dm³. In ciü ô vôlümme ô dipende dä presciôn, e l'unitæ de presciôn a l'ha cômme fattôre a massa, ottegnindo unna dipendensa circolare in ta definisiôn dô chilogrammo
Intô 1964 dürante a 12ª Conférence générale des poids et mesures vegniva ripristinoô l'originale definisiôn dô litro. Vegniva consigioô l'üsô de questa unitæ in ambiti cômmerciali, ma nô pe impieghi scientifiçi de erta preçixiôn.
Intô 1979 dürante a 16ª Conférence générale des poids et mesures l'ea accettoô ô scimbôlô L, utilizzabile in alternativa a l.
Mürtipli e sôttômürtipli[modìfica | modìfica wikitèsto]
Ô litro ô pö esse suddivisô in unitæ ciü grandi e ciü piccinne döviandô i prefisci dô SI:
- teralitro - TL
- gigalitro - GL
- megalitro - ML
- chilolitro - kL
- ettolitro - hL
- decalitro - daL
- litro - L
- decilitro - dL
- centilitro - cL
- millilitro - mL
- microlitro - µL
- nanolitro - nL
- picolitro - pL
Colegaménti esterni[modìfica | modìfica wikitèsto]
- Wikimedia Commons a contêgne di files in sce Litro


text:
Venerandum Collegium Dominorum Jurisperitorum et Judicum civitatis Januae
O Collegium Jurisperitorum da Repùbrica de Zêna, conosciûo co-o pasâ di sécoli co-ina série de nómmi diferénti, o l'é, insémme a-o Collegium causidici, l'antenòu do modèrno Órdine di Avocâti. O moménto de l'instituçión, sott'a-o nómme de Collegium Judicum et advocatorum Ianuae, o remónta a-o perîodo conpréizo tra a fìn do sécolo XIII e o prinçìpio de quéllo dòppo[1].
Stöia e fonçioìn[modìfica | modìfica wikitèsto]
Inte l'ordinaménto da Repùbrica no gh'êa o tìtolo de avocâto, con quélli che vegnîvan amìsci into Collegium ch'êan conscideræ di dotoî colegiæ e ch'àivan o tìtolo de Jurisconsultus, poéndo dónca fâ ségge di cónpiti de avocâto che êse ciamæ a giudicâ inti procèsci.
I prìmmi regìstri órdinæ di ménbri do Collegium remóntan a l'ànno 1540. Inte sti papê chi gh'é registròu o dotorâto do Dàvide Vàcca, nominòu dûxe da Repùbrica de Zêna pò-u perîodo tra o 1587 e o 1589, ch'o l'é stæto o prìmmo da lónga série de giurìsti a êse chi registræ in mòddo regolâre scìnn-a-o 1797, dónca a-o moménto de l'instituçión da Repùbrica Lìgure e de l'aboliçión do Collegium, vosciûa da-i giacobìn. L'ùrtimo dotô colegiòu, o Doménego Sperón, o l'é stæto iscrîto a-i 2 de màzzo do 1797[2].
Tra i âtri ménbri do colêgio, cómme aregordòu da-o Rìcco Bénsa[3], gh'é stæto vàrri giurìsti avoxæ cómme o Rafaêle Da Tôre (aotô de 'n rinomòu Tractatus de cambiis), o Giöxèppe Loénso Màia Casaregis e o Loîgi Corvétto, ch'o l'é stæto minìstro de finànse in Frànsa óltre che co-redatô do Code de Commerce françéize[3].
A-i dotoî colegiæ o l'êa permìsso l'ezercìçio de fonçioìn de Avocâto inti Tribunæ da Repùbrica[4] e, aprêuvo a-o fæto che êan squæxi tùtti di patrìççi, àivan cómme tæ o dovéi de prestâ periodicaménte, pe 'na duâta de doî ànni e pe tùtti i ofìççi da Repùbrica, de màscime càreghe de govèrno a-i sò ùrtimi comàndi periférichi. Pe dindavéi quésto o l'êa 'n önô pöco anbîo aprêuvo a-o fæto che i colegiæ àivan da interónpe a pròpia ativitæ giurìdica, con ste càreghe chi che pe de ciù no dâvan ni de poscibilitæ d'avansàmento de cariêra (aprêuvo a-a cùrta dûata e a-o sucescîvo diviêto de riconfèrma) ni de gròsse sómme de dinæ, conscideràndo che êan prevìste de pâghe mîzee. Pe de ciù, tùtti i fonçionâi pùblichi zenéixi, a partî da-o dûxe mæximo, a-a fìn da sò càrega êan sotopòsti a-o "prezónto sospètto d'avéi prevaricòu", vegnìndo dónca giudichæ da-i scindicatoî segóndo 'n giudìçio de rendicónto do pròpio òperòu. Defæti, o scistêma de govèrno da Repùbrica o no prevedéiva goæi de contròlli quànde i fonçionâi êan in càrega, dónca co-ina fórte responsabilizaçión do personâ, ma, pe cóntra, gh'êa di stréiti e inflescìbili contròlli a-a fìn do mandòu[5].
O Collegium dòppo o sécolo XIV o l'êa diventòu de lóngo ciù inportànte e infloénte, co-a Repùbrica ch'a l'à dónca asegnòu a lê di magioî potêri. O pàppa Scìsto IV o l'à delegòu a-o Collegium a facoltæ de conferî e lòuree. L'amisción into colêgio, riservâ a-i çitén zenéixi, a l'êa vietâ a quélli co-in poæ ch'o l'avésse ezercitòu 'n'àrte mecànica (definiçión ch'a l'includéiva a profesción de scrivàn ascì) e a l'êa decîza da-i sò ménbri, che de ræo ametéivan di sogétti de fêua da-o patriçiâto da çitæ[6]. Prezénpio o Càrlo Tàrga, 'n giurìsta avoxòu do Collegium causidici de Zêna aregordòu pe 'n inportànte tratâto de dirìtto da navegaçión[7], o no l'é ariescîo, in quànte de famìggia no de lignêua, a òtegnî l'iscriçión into Collegium Jurisperitorum[8]. Pròpio o Tàrga, inta dédica do sò Directorium Praxis Civilis stanpòu a Zêna into 1698, o s'êa lamentòu da sò escluxón da-o colêgio[9].
I ménbri do Collegium êan ezentæ da-o pagaménto de tàscie, scibén ch'àivan da garantî 'na diféiza de bàdda a-i çitén ciù pövi. A ògni mòddo a fonçión de difensô a no l'êa riservâ a-i dotoî do colêgio ma a l'êa permìssa a quélli no colegiæ ascì[6].
O scigìllo do Collegium[modìfica | modìfica wikitèsto]
Into scigìllo do Collegium gh'êa a scrîta Sigillum venerandi collegii dominorum iudicum civitati Januae e 'na raprezentaçión do sànto protetô di avocâti, ö sæ Sant'Îvo, vestîo a-a manêa di giùdiçi e sótta a 'n bardachìn gòtico[6]. O stémma do modèrno Órdine di Avocâti de Zêna o contêgne 'na riproduçión de l'antîgo scigìllo, però co-a scrîta Collegium advocatorum genuense.
Bibliografîa stòrica[modìfica | modìfica wikitèsto]
O prìmmo stùdio in sce l'ativitæ do Collegium o l'é 'n'òpera do Loénso Isnàrdo che, scrivéndo into 1861 a stöia de l'Universcitæ de Zêna, o l'à dedicòu bénbén d'atençión a-o Collegium[10]. Into 1897 o Rìcco Bénsa, avoxòu giurìsta zenéize, o l'à publicòu 'na cùrta òpera dedicâ pròpio a-o Colêgio[11]. Tra e riçèrche de archìvio in sciâ vìtta do Collegium gh'é pöi stæta quélla do Zâne Forchê, avocâto in Zêna, ch'o l'à publicòu 'n stùdio in sciô Collegium a lê comiscionòu da l'Órdine di Avocâti zenéize inte l'òcaxón do çentanâ da sò costituçión[12].
A ògni mòddo gh'é bénbén de papê conservæ inte l'Archìvio de Stâto de Zêna, inta bibliotêca universcitâia e inta Bibliotêca cìvica Berio che no són stæti pe nìnte studiæ a despæto do ròllo inportantìscimo do Collegium tra e instituçioìn da Repùbrica de Zêna e do gràn nùmero de sò ménbri tra e ciù avoxæ famìgge zenéixi, óltre che vàrri dûxi ascì[9].
Nòtte[modìfica | modìfica wikitèsto]
- ↑ Defæti, inte 'n manoscrîto do 1444 conservòu inta Bibliotêca cìvica Berio, gh'é scrîto de cómme scìnn-a da-o 1307 êan riconosciûi vàrri privilêgi a-o Collegium (Forchê, 1974, p. 5)
- ↑ Forchê, 1974, p. 6
- ↑ 3,0 3,1 Bénsa, 1897, pp. 10-11
- ↑ Isnàrdo, 1861
- ↑ Forchê, 1974, p. 9
- ↑ 6,0 6,1 6,2 De Rélla, 2010, p. 16
- ↑ (IT) Càrlo Tàrga, Ponderazioni sopra la contrattazione marittima, 1ª ed., Zêna, Pe l'Antönio Màia Scionìco, 1692.
- ↑ (IT) Màia Gràçia Meréllo Altêa, Carlo Targa, giurista genovese del secolo XVII, Milàn, Giuffrè, 1967.
- ↑ 9,0 9,1 Forchê, 1974, p. 8
- ↑ Isnàrdo, 1861, pp. 21-94
- ↑ Bénsa, 1897
- ↑ Forchê, 1974
Bibliografîa[modìfica | modìfica wikitèsto]
- (IT) Loénso Isnàrdo, Storia della Università di Genova fino al 1773, Zêna, 1861.
- (IT) Rìcco Bénsa, Il Collegio dei Giurisperiti di Genova, Zêna, F.lli Pagano, 1897.
- (IT) Zâne Forchê, Giurisperiti e causidici della Repubblica di Genova, Zêna, 1974.
- (IT) Elîo De Rélla, Storia dell'avvocatura genovese dall'unità d'Italia, Zêna, De Ferrari, 2010, ISBN 88-64-05199-6.


text:
Liga Araba
La Liga Àraba (in àrabo: جامعة الدول العربية) a l'è unn-a organizzaçion di paixi pe a maggiô parte àrabi con sede in Egitto in ta çittæ do Cairo. Raxon da Liga Àraba a l'è a coordinaçion da economia, e relaçioin commerçiæ, e comunicaçioin, i affari coltuæ, e naçionalitæ, i passeporti, i visti, e a sanitæ. O patto da Liga Àraba o l'é de proibï a i stati membri de fâse guæra.
I sette stati fondatoi in to 1945 han formulô a raxon de l'associaçion ascì:
- Servî o ben comun de tutti i paixi àrabi, asseguâ megio condiçioin pe tutti i paixi àrabi, garantî o futùo de tutti i paixi àrabi e realizzâ e speanse e spëtatïe de tutti i paixi àrabi.
Paixi da ASEAN[modìfica | modìfica wikitèsto]
- Da o 22 de Mazzo 1945: Arabbia Saudïa, Egitto, Giordannia, Iraq, Libano, Sciria e Yemen
- Da o 1953: Libia
- Da o 1956: Sudan
- Da o 1958: Maròcco e Tunixia
- Da o 1961: Kuwait
- Da o 1962: Algeïa
- Da o 1971: Bahrain, Emirati Àrabi Unïi, Qatar e Òman
- Da o 1973: Mauritania
- Da o 1974: Somalia
- Da o 1976: Palestinn-a
- Da o 1977: Gibuti
- Da o 1993: Isoe Comore
Da o 2003 l'Eritrea a l'è intrâ comme osservatô.
Atri progetti[modìfica | modìfica wikitèsto]
- Wikimedia Commons a contêgne di files in sce Lega Àraba


text:
Lengua maleise
O Maleise (Bahasa Melayu, بهاس ملايو), o l'è unna lengua do gruppo lengoistego indonexian oççidentâ. Lengua offiçiâ de Malaysia, Brunei e Scingapô o l'è parloö da çirca 40 mioin de personn-e comme lengua moæ e da 'n totâ de 175 mioin in parte de Indonexia, Thailandia e Filippinn-e.
Descriçion e stöia[modìfica | modìfica wikitèsto]
Âtri progètti[modìfica | modìfica wikitèsto]
- Wikipedia a gh'à 'n'ediçión in lengua maleise (ms.wikipedia.org)
- Wikimedia Commons a contêgne di files in sce Lengua maleise